Saopćenje za javnost: Rasim Ljajić ruši Bosnu i Hercegovinu - SPP - Stranka pravde i pomirenja\nBošnjačka demokratska zajednica najoštrije osuđuje čin narušavanja integriteta, suverenosti i ustavnog poretka države Bosne i Hercegovine postavljanjem simbola entiteta ove države Republike Srpske kao državnih simbola na svečanosti prilikom otvaranja MOSI (Međuopštinske omladinske sportske igre) na gradskom stadionu u Prijepolju 3.7.2013. godine od strane lokalnih vlasti koju predvodi SDP i u prisustvu ministra Rasima Ljajića.\nPosebno smo zgroženi činjenicom da se to dešava u danima kada se Bošnjaci spremaju da obilježe osamnaestu godišnjicu genocida u Srebrenici i klanjaju dženazu za 408 novoidentificiranih osoba među kojima je i beba kojoj roditelji nisu uspjeli ni nadjenuti ime.\nOčigledno Rasim Ljajić cijenu ostanka u Vladi i nakon najavljene rekonstrukcije i uspješno obavljenog zadatka zaštite haških optuženika Ratka Mladića, Radovana Karadžića i drugih počinioca genocida, ratnih zločina i etničkog čišćenja bošnjačkog i drugog nesrpskog stanovnistva, plaća novim obavezama među kojima je od posebnog značaja narušavanje integriteta i suvereniteta BiH. Sada je svima jasno na šta je mislio Milorad Dodik kada je na predizbornom skupu Borisa Tadića jasno rekao da je lahko srbijanskim vlastima kad imaju Rasima Ljajića.\nPodsjećamo javnost da su MOSI nastale nakon ukidanja tradicionalne sportske manifestacije „Sandžačke igre“ kao dio težnji obračuna Rasima Ljajića sa svime što ima sandžački predznak.\nŽelimo poslati poruku majkama Srebrenice i državi BiH da ovaj čin ni u kom slučaju ne predstavlja stav Bošnjaka u Sandžaku prema svojoj matičnoj državi i onome što se desilo u Srebrenici.


Vesti online / Sport / Šoutajm / A u Lisabonu se peva pesma Tozovca u izvedbi Pavkova (VIDEO)\nFudbaler Crvene zvezde Milan Pavkov, u poslednjem momentu, našao se u avionu fudbalske reprezentacije kao pojačanje pred prijateljski meč sa Nemačkom i kvalifikacioni koji se u ponedeljak igra sa Portugalijom.\nA kako to tradicija nalaže Pavkov je morao kao "gušter" da prođe inicijaciju.\nSvaki novajlija u reprezentaciji mora da otpeva muzičku numeru.\nTako je stameni napadač iz Begeča ustao, popeo se na stolicu i zagrmeo.\n- Ljuuubavi moja, tuuugo.... - orilo se restoranom.\nTokom njegove tačke, ostatak ekipe je uživao.


motoGP: Markez ponovo trijumfuje - Nacionalna Klasa\nYou are here : Home / Vesti / Moto takmičenja / motoGP: Markez ponovo trijumfuje\nmotoGP: Markez ponovo trijumfuje\tStartujući bolje nego što smo to navikli Markez gubi samo jednu, vodeću, poziciju na koju uleće Horhe Lorenzo i u svom karakterističnom stilu u ranom delu trke pokušava da odmakne protivnicima što mu polazi za rukom tek oko četvrtog kruga jer osim šampiona čak i Rosi, Dovicioso i Pedrosa uspevaju da drže priključak. Ali nakon četiri kruga što zbog furioznog tempa što zbog međusobne borbe potonja trojica polako počinju da zaostaju te se na čelu izdvajaju Lorenzo i Markez koji pronalaze nove limite svojih mašina.\nMarkez, za razliku od prvog dela sezone, ne izgleda toliko dominanto, čak bi se reklo da ima problema da isprati zemljaka, dok Lorenzo izgleda ponovo kao onaj iz predhodnih sezona pa tako Markezov prvi pokušaj preticanja dolazi tek u trinaestom krugu kada izbija u vođstvo ali nenadano ne uspeva da odmakne Lorenzu! Verovatno je to doprinelo da dva kruga kasnije, pet pred kraj, Markez načini grešku koju Lorenzo koristi da se vrati u vođstvo, nakon toga su sledela tri odlična kruga kojima ponovo prilazi konkurentu i onda agresivnim manevrom dva kruga pred kraj izbija na čelo. Lorenzo je dao sve od sebe kako bi u poslednja dva kruga nekako uspeo da uhvati Markeza i dođe do prve pobede ove sezone, ali bez uspeha. Lorenco je morao da se, četvrti put ove sezone, zadovolji drugim mestom.\nNajniži stepenik podijumskog postolja pripao je Valentino Rosiju ali tek nakon velike borbe sa Dani Pedrosom, čiju vožnju ovog vikenda su obeležile velike oscilacije, kao i sa glavnim iznenađenjem ovoga vikenda Andre Doviciosom na Dukatiju koji je po prvi put u poslednjih nekoliko sezona, u suvim uslovima, spevao da do kraja trke drži korak sa fabričkim Hondama i Jamahama.


Mere u Srbiji tokom vanrednog stanja među najdrastičnijim u Evropi\nBCLJP: Mere u Srbiji tokom vanrednog stanja među najdrastičnijim u Evropi\nVesti Autor:FoNet07. maj. 202013:57 > 14:02\nOgraničenje prava na slobodu kretanja građana koje su uveli predstavnici vlasti u Srbiji u cilju sprečavanja širenja koronavirusa jedno je od najdrastičnijih u Evropi, saopštio je Beogradski centar za ljudska prava (BCLJP).\nKako je pokazala analiza ove nevladine organizacije, tokom vanrednog stanja ograničena su brojna ljudska prava građana Srbije garantovana Ustavom i ratifikovanim međunarodnim ugovorima.\nBCHR: Zahtev Ustavnom sudu da ispita delove uredbe o merama u vanrednom stanju\nSloboda kretanja je pravo građana koje je u najvećoj meri bilo ograničeno, a BCLJP je Ustavnom sudu podneo inicijativu za ocenu ustavnosti Uredbe o merama za vreme vanrednog stanja kao i Naredbe o ograničenju i zabrani kretanja.\nAnalizom načina na koje su evropske zemlje ograničile pravo na slobodu kretanja u cilju sprečavanja širenja zaraze, BCLJP je došao do zaključka da rezultati pokazuju da mere ograničenja i zabrane slobode kretanja građana Srbije predstavljaju jedne od najdrastičnijih u Evropi.\n„Česte izmene obima i vremenskog ograničenja zabrane kretanja kao i nelogičnosti sleda uvođenja i otklanjanja mera stvorili su konfuziju među građanima koji su često imali problem da svoje ponašanje ili postupanje usklade sa važećim merama ograničenja o čemu govore i brojni slučajevi u kojima su građani kažnjavani zbog kršenja mera zabrane kretanja“, navodi BCLJP.\nNajdrastičnija zabrana kretanja u Evropi bila je u Španiji, gde je produženo vanredno stanje, a građani su posle 48 dana strogog karantina dobili dozvolu da izađu u šetnju i bave se sportom, a deca su dobila dozvolu za izlazak posle 44 dana provedena u kući. Vlasti su za mesta koja imaju više od 5.000 stanovika uvela raspored kretanja građana. Špranija je među vodećim zemljama u svetu po broju preminulih od posledica koronavirusa.\nBeogradski centar za ljudska pravavanredno stanjeZabrana kretanja


SAOPŠTENJE ZA MEDIJE: Konakovićeve tvrdnje o bosanskom Watergate-u bez reakcija nadležnih – Centar za sigurnosne studije – BiH | Centre for Security Studies – BH\nSarajevo, 07. maj 2019. godine\nU više navrata na pojedinim TV stanicama i portalima predsjedavajući Skupštine Kantona Sarajevo i predsjednik stranke ‘Narod i pravda’, Dino Konaković, iznio je uznemirujuće tvrdnje o nezakonitom prisluškivanju njega i njegovih stranačkih kolega od strane Obavještajno sigurnosne agencije BiH. U zemljama razvijene demokratije ovakve informacije bi usijale politički ambijent i dovele do ozbiljnih posljedica ili po one koji su uzburkali javnost ovakvim tezama ili po one kojima se spočitava ovako flagrantno kršenje zakona i zloupotreba moći. Još davne 1974. godine, sličan skandal rezultirao je prvom i jedinom ostavkom predsjednika u historiji SAD-a, republikanca Ričarda Niksona (Richard Nixon) u poznatoj aferi Watergate.\nU svojim navodima u javnosti, Konaković ide i korak dalje, iznoseći po njemu činjenice da takvih stvari u Bosni i Hercegovini ima puno i da se institucije, agencije, MUP-ovi, obavještajne agencije, bave više stranačkim protivnicima više nego poslovima kojima bi se trebali baviti. Pri tome navodi da je za ovakve tvrdnje spreman i odgovarati te da radi zaštite svog integriteta, „za ne daj Bože“, kako kaže, posjeduje i tajno snimljene ‘osjetljive razgovore’ koji vjerovatno trebaju potkrijepiti ovako eksplicitne stavove. U svojim optužbama, predsjednik nedavno formirane stranke dotakao se i tužilaštva, sugerišući da je i ono pod stranačkom kontrolom, najavljujući pri tome i sistemsku borbu protiv ovakvog stanja.\nAutoru ovog komentara ostaje nepoznanica da li je do sada neko od nadležnih institucija, bilo pravosudnih, obavještajno-sigurnosnih ili policijskih struktura, zvanično reagovao na ovako, za demokratske standarde, poražavajuće informacije izgovorene u javnom prostoru. Ponavljanje istih tvrdnju u medijima u razmaku od nekoliko mjeseci ipak može implicirati da se nešto takvo nije desilo. Sa aspekta demokratskog nadzora nad sektorom sigurnosti, koji uključuje parlament, nevladin sektor, akademsku zajednicu i medije, potpuno je nezamislivo da nijedno tijelo izvršne ili pravosudne vlasti u Bosni i Hercegovini nije našlo za shodno da provjeri navode koji su došli od vjerovatno upućene osobe iz političkog života. Ovako indolentno ponašanje ima nesagledive posljedice i izaziva zebnju kod građana naše države, koji se vjerovatno i sa pravom osjećaju potpuno ugroženi u zaštiti njihovih osnovnih ljudskih prava i sloboda.\nStoga, radi zaštite osnovnih demokratskih principa i građanskih vrijednosti, apelujemo na nadležne institucije da u što kraćem vremenskom periodu preduzmu mjere iz njihove nadležnosti kako bi se javnost kvalitetno informisala o pomenutim insinuacijama te konačno započelo sa praksom političkog, moralnog i ako treba krivičnog traženja odgovornosti za javno iznešene stavove ili utvrđene nezakonite aktivnosti.\nAko ovakve pojave ostanu samo na nivou medijskih istupa i špekulacija, nastaviće se sa daljnjim urušavanjem povjerenja građana u institucije Bosne i Hercegovine. Zemlja koja nema kvalitetno izgrađene i funkcionalne institucije zasigurno je osuđena na propast. Jedino snažne i demokratske institucije mogu odgovoriti savremenim izazovima i prijetnjama, što nam zorno pokazuju razvijene zapadne demokratske zemlje u kojima su prava i slobode građana institucionalno i konstatno zaštićeni bez obzira na previranja na političkoj sceni.\nMislim da ne treba posebno ni naglašavati koliko ovakve informacije negativno djeluju na međunarodni imidž Bosne i Hercegovine u demokratskom svijetu. Međunarodna zajednica je investirala nemjerljiv iznos finansijskih i stručnih resursa u izgradnju demokratskih struktura sektora sigurnosti i kvalitetnog nadzora nad istim te bi neprovođenje odgovarajućih mjera u cilju sagledavanja stvarnog stanja predstavljalo i veliko razočarenje za njihove napore podrške u izgradnji modernog demokratskog društva.\nSve navedeno nesumnjivo implicira potrebu pokretanja što brže reakcije nadležnih, ali i ostalih društvenih struktura, kako bi se konačno u Bosni i Hercegovini pokrenuo toliko neophodan princip odgovornosti za učinjeno i izgovoreno u sferi javnih odnosa jer izostanak konsekvenci samo doprinosi urušavanju sistema vrijednosti, a samim tim i moralno posrnuće društva.\n https://alfa.avaz.ba/emisije/434134/konakovic-pod-prismotrom-smo-prisluskuju-nas-prate-zloupotrebljavaju-osa-u ; https://depo.ba/clanak/188049/konakovic-znam-da-me-prisluskuju-imam-snimljene-sve-osjetljive-razgovore-ako-ih-objavim


U skupštinsku proceduru upućen Nacrt Zakona o prekršajima protiv javnog reda i mira u Bosansko-podrinjskom kantonu Goražde\nVlada Bosansko-podrinjskog kantona Goražde održala 73.redovnu sjednicu\nRazmatrajući materijale iz oblasti Ministarstva za privredu, Vlada je na početku sjednice dala saglasnost na Plan i Program utroška sredstava Direkcije za ceste Bosansko-podrinjskog kantona Goražde za 2014.godinu u vrijednosti od 1.223.690 KM. Ova sredstva biće raspodijeljena na realizaciju opšteg i posebnih ciljeva Direkcije za ceste, između ostalog na: održavanje regionalnih cesta- 200.000 KM; implementaciju projekata u oblasti razvoja i modernizacije regionalnih cesta- 600.000 KM, kao i na tekuće transfere drugim nivoima vlasti – 300.000 KM.\nVlada je donijela Zaključak o planiranju sredstava za sufinansiranje projekata u 2014.godini kroz programe Ministarstva za privredu Bosansko-podrinjskog kantona Goražde. Ovo ministarstvo zaduženo je da u „Planu i programu utroška sredstava u sektoru vodoprivrede“ za 2014.godinu planira sredstva od 100.000 KM za sufinansiranje projekta „Izgradnja rezervoara za napajanje vodom industrijske zone i naselja Vitkovići“ te da u programu utroška sredstava „Subvencije javnim preduzećima“ planira sredstva za sufinansiranje projekta „Rekonstrukcija crpne stanice-pumpnog postrojenja Vitkovići“.\nNa današnjoj sjednici Vlada je razmatrala i u skupštinsku proceduru uputila Izvještaj o dodijeljenim koncesijama i efektima od koncesija na prostoru BPK-a Goražde za 2013.godinu. Konstatovano je da su ukupno ostvareni finansijski prihodi kantona po osnovu davanja prava na eksploataciju prirodnih resursa u 2013. godini iznosili su 108.539 KM, te da su u odnosu na 2012.godinu veći za 31,2 %.\nVlada je takođe usvojila i izvještaje Ministarstva za privredu o namjenskom utrošku sredstava po programima razvoja turizma i podrške razvoju poduzetništva i obrta za 2013.godinu.\nVlada je dala saglasnost na Program utroška sredstava iz Budžeta Ministarstva za socijalnu politiku, zdravstvo, raseljena lica i izbjeglice sa ekonomskog koda- Kapitalni transferi neprofitnim organizacijama za 2014.godinu u iznosu od 800.000 KM. Sredstva u iznosu od 700.000 KM biće usmjerena za odobrene projekte u Kantonalnoj bolnici, a 100.000 KM za sufinansiranje izgradnje stambenih objekata za smještaj lica iz kolektivnih centara.\nVlada je odobrila i sredstva za obezbjeđivanje alternativnog smještaja kroz nadoknadu za kiriju za mjesec januar, februar i mart 2014.godine, kao i sredstva Domu za stara i iznemogla lica Goražde.\nNa današnjoj sjednici, Vlada je utvrdila i u skupštinsku proceduru uputila Nacrt Zakona o prekršajima protiv javnog reda i mira u Bosansko-podrinjskom kantonu Goražde.\nVlada je dala saglasnost za prijem volontera u Ministarstvo za unutrašnje poslove Bosansko-podrinjskog kantona Goražde te usvojila njihov izvještaj o radu za mjesec februar.\nUsvojen je takođe i Kalendar takmičenja Ministarstva za obrazovanje, mlade, nauku, kulturu i sport Bosansko-podrinjskog kantona Goražde za školsku 2013/2014.godinu, kao i Pravilnik o uslovima, načinu i kriterijima za dodjelu stambenih jedinica u vlasništvu Bosansko-podrinjskog kantona Goražde borcima i članovima njihovih porodica.\nNakon izvršene javne prezentacije, Vlada je danas usvojila i u skupštinsku proceduru uputila Plan upravljanja otpadom Bosansko-podrinjskog kantona Goražde za period 2013-2018.godina.\nVlada je dala saglasnost na uspostavu saradnje sa Razvojnim programom Ujedinjenih naroda u procesu izrade strategije razvoja kantona s kojim će biti potpisan Memorandum o razumijevanju.\nVlada je usvojila Izvještaj o radu Komisije za provođenje postupka javne nabavke u Bosansko-podrinjskom kantonu Goražde, a nakon toga donijela odluke o odabiru najpovoljnijih ponuđača.\nUsvojena je takođe i Odluka o raspisivanju poziva za odabir najpovoljnijih ponuđača za usluge osiguranja imovine, vozila i uposlenika Bosansko-podrinjskog kantona Goražde .\nI na današnjoj sjednici Vlada je analizirala provođenje Odluke o interventnim mjerama zaštite građanskih, ekonomskih i socijalnih prava građana, koja će biti predmet razmatranja i na narednim sjednicama Vlade.


Nedelja slobodnog pristupa obrazovanju u Univerzitetskoj blblioteci „Svetozar Marković“ – MAMIN SVET\nHome Kuda s decom\tNedelja slobodnog pristupa obrazovanju u Univerzitetskoj blblioteci „Svetozar Marković“\nby Angelina Radulović 10. marta 2014. 0 comment\nU okviru međunarodne Nedelje slobodnog pristupa obrazovanju od 10 do 15. marta, Univerzitetska biblioteka „Svetozar Marković“ pripremila je bogat program za građane Beograda.\nU utorak, 11. marta, u Edukacionom centru Univerzitetske biblioteke „Svetozar Marković“, od 10 do 15 časova, na svaki sat će se održavati besplatna obuka građana za slobodan pristup obrazovanju putem interneta. Biće predstavljeni akademski sadržaji prestižnih svetskih univerziteta kojima se može besplatno pristupati, od snimaka predavanja pa do celih kurseva i mogućnosti dobijanja sertifikata uglednih institucija.\nU sredu, 12. marta u 18 časova, u sali na spratu Univerzitetske biblioteke „Svetozar Marković“ biće premijerno predstavljeno predavanje profesora Donalda Kejgana „Uvod u istoriju antičke Grčke“ sa titlovima na srpskom jeziku. Skup će otvoriti prof. dr Aleksandar Jerkov, upravnik Biblioteke, kao i predstavnici Univerziteta u Beogradu, Ambasade SAD i Međunarodnog akademskog centra.\nU četvrtak, 13. marta u 19 časova, u Rimskoj dvorani Biblioteke grada Beograda, Adam Sofronijević, rukovodilac Odeljenja za razvoj i održavanje sistema, digitalizaciju fonda i kulturnu delatnost Univerzitetske biblioteke, predstaviće koncepte slobodnog pristupa obrazovanju, slobodnih akademskih sadržaja i masovnih otvorenih onlajn kurseva i uputiće sve zainteresovane na mesta na internetu na kojima mogu doći do besplatnog obrazovanja najvišeg kvaliteta koje nude prestižni svetski univerziteti. Nakon toga biće predstavljeno predavanje profesora Donalda Kejgana „Uvod u istoriju antičke Grčke“ sa titlovima na srpskom jeziku.\nU petak, 14. marta u 12 časova, u sali ogranka Biblioteke Milutin Bojić u Borči, razgovaraće se sa građanima povodom mogućnosti koje pruža slobodan pristup obrazovanju i predstaviće se predavanje profesora Donalda Kejgana „Uvod u istoriju antičke Grčke“ sa titlovima na srpskom jeziku.\nU subotu, 15. marta od 11 časova, u sali za sednice Filološkog fakulteta, biće predstavljene mogućnosti slobodnog pristupa obrazovanju doktorandima fakulteta i prikazaće se predavanje profesora Donalda Kejgana „Uvod u istoriju antičke Grčke“ sa titlovima na srpskom jeziku.\nO projektu: predavanje profesora Kejgana je deo kursa Uvod u istoriju antičke Grčke Univerziteta Jejl, SAD, koji je slobodno dostupan putem interneta. Univerzitetska biblioteka „Svetozar Marković“, u saradnji sa Međunarodnim akademskim centrom i Klubom volontera Univerzitetske biblioteke, prevela je na srpski jezik 24 predavanja ovog kursa kako bi svim građanima Srbije omogućila efektivan pristup sadržajima nezavisno od poznavanja engleskog jezika.\nZahvaljujući saradnji Univerzitetske biblioteke „Svetozar Marković“ i partnerskih institucija, građani će imati priliku da čuju jednog od najcenjenijih istoričara današnjice profesora Donalda Kejgana, čije predavanje govori o drevnim izvorima zapadne civilizacije poteklim iz antičke Grčke i potrebi da se njihovim proučavanjem bolje razume današnjica i uoče mogućnosti da se ona popravi.\nNedelja slobodnog pristupa obrazovanju u Univerzitetskoj blblioteci „Svetozar Marković“ was last modified: 23 januara, 2018 by Angelina Radulović\nGde za vikend sa decom – Noć...\n15. novembra 2014.\nAudicija za dečiji hor „Raspevane zvezdice“\nKuda s decom 4.14, Dino park, Dečiji...


Postoje dva glavna razloga zbog kojih biste deaktivirali instalaciju usluge Office 365:\nNemate više nijednu Office 365 instalaciju. Možete da deaktivirate neku da biste Office mogli da instalirate na drugom PC, Mac ili tablet računaru.\nKada deaktivirate instalaciju, i dalje ćete moći da prikazujete i štampate dokumente, ali nećete moći da ih uređujete niti da pravite nove.\nAko želite da potpuno uklonite Office, možete to da uradite tako što ćete pratiti korake iz jednog od sledećih članaka: Deinstaliranje sistema Office sa PC računara ili Windows tablet računara ili Deinstaliranje sistema Office sa Mac računara.\nPreuzimanje i instaliranje usluge Office 365 Home, Personal ili University na PC ili Mac računaru\nDeinstaliranje sistema Office sa PC računara ili Windows tablet računara\nDeinstaliranje sistema Office sa Mac računara\nPrimenjuje se na: Office 2013, Word for Mac 2011, Excel 2013, OneNote 2013, PowerPoint 2013, Word 2013, Outlook 2013, Publisher 2013, Access 2013


Brodnjak: Beograd postaje drugo sjedište NLB Grupacije – Bankar.me\nJanuary 26, 2021 BANKE, REGION, REGION, SVE VIJESTI Leave a comment\nOvo je u razgovoru za Blic kazao Blaž Brodnjak, predsjednik Uprave slovenskog NLB-a.\nBrodnjak je istakao očekivanja da će integracija banaka nakon preuzimanja Komercijalne banke u Srbiji biti završena u roku od 18 mjeseci.\nOn je istovremeno kazao da će to “biti period kada će biti puno toga poznato” u smislu racionalizacije poslovanja i broja zaposlenih.\n– Tačne brojke koliko će nas biti u banci za 5 godina sada ne mogu dati jer radimo još analize, ali sve će biti pošteno i transparentno. Ali takođe bih želio da naglasim, da se sa druge strane otvaraju velike mogućnosti i tu je Srbija u prednosti jer je brzo razumjela šta donose nova vremena. Tu će Komercijalna banka biti novi centar za kvalitetna radna mjesta, talenti koji imaju motivaciju i vrijedno će raditi, imaće mogućnost da razvijaju karijeru ne samo u Srbiji već i susjednim državama, jer u Beogradu postavljamo grupni centar kompetencija za razvoj zajedničkih IT platformi za sve naše banke van Slovenije, čime na neki način Beograd postaje drugo sjedište NLB Grupacije, istakao je Brodnjak.\nOn je kazao da je generalno, digitalizacija u bankarstvu globalan trend zbog čega pada broj zapsolenih.\n– Mi smo u NLB banci prije deset godina imali 4.200 zaposlenih, a u narednih nekoliko godina ćemo pretežno sa blagim odlascima imati 2.100, znači smanjićemo za polovinu. Ali to je posljedica unapređenja tehnologija i očekivanja klijenata koji sve manje posjećuju poslovnice, stoga je i ovih poslova manje, a potreba za osobljem sa IT vještinama i kompetencijama sa druge strane se znatno povećava, istakao je Brodnjak.\nOn je, između ostalog, dodao da za svoje klijente, NLB Grupa nudi uslugu podizanja novca na bankomatima u svim zemljama gdje je prisutna bez naknada. To konkretno znači, da klijenti iz Srbije mogu besplatno da podižu novac na bankomatima NLB u Ljubljani, Banjoj Luci, Podgorici, Skoplju…\nPOJMOVIBlaž Brodnjak NLB NLB NLB komercijalna\nPrevious Job opportunity: Company Secretary\nSljedeći Izvršni direktor Morgan Stanleyja najbolje plaćeni američki bankar


Obuka odbornika u Gradu Istočno Sarajevo na temu Transparentne raspodjele budžetskih sredstava organizacijama civilnog društva iz budžeta jedinica lokalne samouprave :: Savez Opština i Gradova RS ::\nObuka odbornika u Gradu Istočno Sarajevo na temu Transparentne raspodjele budžetskih sredstava organizacijama civilnog društva iz budžeta jedinica lokalne samouprave\nSavez opština i gradova Republike Srpske organizovao je obuku odbornika u Gradu Istočno Sarajevo 17.februara 2022.godine na temu „Transparentne raspodjele budžetskih sredstava organizacijama civilnog društva iz budžeta jedinica lokalne samouprave“.\nCiljevi današnje obuke su prepoznavanje uloge organizacija civilnog društva i njihov konkretan doprinos u lokalnom razvoju, prepoznavanje prednosti transparentnog finansiranja organizacija civilnog društva iz opštinskog budžeta kao i prepoznavanje uloge opštinskih skupština i vlastite uloge u planiranju i dodjeli sredstava organizacija civilnog društva.\nPrezentovane su aktivnosti u Gradu Istočno Sarajevo u okviru projekta Regionalni program lokalne demokratije na Zapadnom Balkanu ReLOaD 2. Projekat će unaprijediti saradnju između lokalnih vlasti i organizacija civilnog društva i ojačati kapacitete svih relevantnih aktera da se aktivno uključe u razvoj partnerstava. Projekat će raditi na uvođenju i održivosti transparentnog, razvojno orijentisanog projektnog pristupa finansiranju organizacija civilnog društva iz budžeta jedinica lokalne samouprave koji doprinosi ostvarivanju lokalnih prioriteta u skladu sa lokalnim strategijama razvoja. Pored obuke odbornika vršiće se edukacija službenika kao i predstavnika organizacija civilnog društva sa područja opštine za pisanje projektnih prijedloga.\nIzvođač obuke bila je Božana Šljivar, savjetnik gradonačenika za finansijsko upravljanje i kontrolu grada Banja Luka. Predstavila je postojeće pravilnike za raspodjelu sredstava Grada Istočno Sarajevo, preporuke Glavne službe za reviziju javnog sektora RS i prednosti LOD metodologije. Skupština Grada Istočno Sarajevo usvojila je na prethodnoj sjednici skupštine koje je održana u decembru 2021.g. LOD metodologiju za transparentnu raspodjelu sredstava organizacijama civilnog društva.\nRegionalni program lokalne demokratije na Zapadnom Balkanu – ReLOaD 2, finansira Evropska unija (EU), a implementira Razvojni program Ujedinjenih nacija (UNDP).


26/01/2022 | 14:43 ⇒ 14:44 | Autor: SRNA\nPredsjednik Ujedinjene Srpske Nenad Stevandić izjavio je da se političkom zloupotrebom pravosudnih institucija ponovo pokušava direktno dovesti u pitanje njegova bezbjednost, navodeći da je Milan Јašarević, koji je uhapšen prije dva dana, najčešće bio njegov vozač, kao šefa Tima za praćenje epidemioloških mjera.\nStevandić je naveo da će zbog toga lica "koja u tome učestvuju smatrati lično odgovornim jer su nesporni krivci za produženo targetiranje i izlaganje medijskom linču, koji služe, ne samo političkoj diskreditaciji, već i za izlaganje direktnoj opasnosti progona, praćenih pozivima na ubistvo koji su dokumentovani".\n- Milan Јašarević je službenik Republičke uprave Civilne zaštite koji je stavljen na raspolaganje Timu za praćenje mjera Republičkog štaba i najčešće je vozio šefa Tima, to jest mene. Opšte je poznato da se u slobodno vrijeme Јašarević uvijek nalazio u mojoj blizini, naročito u Sarajevu kada bi bio izložen brojnim prijetnjama, neprijatnostima ili opasnosti - naveo je Stevandić.\nOn je naveo kako ne zna kome je "palo na pamet da Јašarevića, porodičnog čovjeka bez mrlje, povezuje sa bilo čime u bilo kakvoj aferi ili procesu".\n- Sigurno je da se radi ili o nevjerovatnoj greški ili svjesnoj namjeri da se njemu nepotrebno nanese zlo, nastavi moje targetiranje i izlaganje opasnosti, te izazovu i političke afere i implikacije prema meni, što je suprotno ulozi pravosuđa - istakao je Stevandić.\n- Nastaviću, ali moram napomenuti da se pored iznošenja laži i kreiranja afera, ovaj put radi i o svjesnom izlaganju riziku moje lične bezbjednosti. To dobro razumiju paraobavještajni centri u Sarajevu i možda se upravo njima ovakvim postupcima šalje važan signal - istakao je Stevandić.\nOn je dodao da će preduzeti sve zakonom dozvoljene aktivnosti i upoznati javnost, prijatelje i zainteresovane za obezbjeđivanje pravne i lične sigurnosti, ne samo njega, već svakog građanina Republike Srpske "vezano za zloupotrebu pravosuđa u pravcu pravljenja afera predizbirnog karaktera ili ugrožavanja života".\n- Ovo je posebno važno jer medijsku kampanju takvom pravosuđu vode osobe viseštruko presuđene za iznošenje laži - tvrdi Stevandić i dodaje da je ovo takođe znak da se "kompletna afera oko Instituta za javno zdravstvo pretvara u predizbornu kampanju sa ciljem diskreditacije nepodobnih ili nezavisnih".


LDP: Dačić zloupotrebio tragičnu smrt Zorana Đinđića\nTanjug 7. avgusta 2018. 20:31\nBEOGRAD – Liberalno demokratska partija reagovala je danas na izjavu šefa srpske diplomatije Ivice Dačića kojom je atentat na Zorana Đinđića doveo u vezu sa idejom o podeli Kosova.\nU saopštenju za medije LDP kaže da je Dačić tragičnu smrt Đinđića takvom izjavom zloupotrebio „stavljajući ga u kontekst onog što se u Srbji danas radi ili pokušava“.\nLDP navodi da je Zoran Đinđić ubijen u akciji „Stop Hagu“ koja je za cilj imala zaustavljanje reformi koje je on pokrenuo, a koje je trebalo da rezultiraju modernizacijom zemlje i uključivanjem Srbije u svet savremenih država.\nNakon poražavajuće politike, čije je deo bio, Dačić, kako tvrde u LDP, danas predlaže rešenje statusa Kosava, a da se nijednog trenutka nije zapitao koliko su koštali politički projekti posle kojih Srba više nije bilo na mestima koje su Dačić i njemu slični branili.\nU saopštenju koje potpisuje Čedomir Jovanović, LDP poručuje da Srbiji treba drugačija politika, koja u svom korenu ima mir i kompromisna rešenja, da nam treba stabilan region, trajno rešenje za Kosovo i Bosnu i Hercegovinu koje daje šansu da budućnost ne provedemo po rovovima i kolonama, a Dačić i slični njemu treba da prestanu da budu kočničari povezivanja Srbije sa Zapadom.\nRanije danas Dačić je za RTS rekao da lično misli da je podela Kosova rešenje, dodajući da on o tome govori već deset godina, da su o tome govorili i Dobrica Ćosić i Zoran Đinđić, te da „neki kažu da je zbog toga navukao na sebe gnev koji se završio napadom“.


Milić:Zašto Vučić da ne ide u Pariz i ko bi da minira Samit - Centar za evroatlantske studije - CEAS\nOna je tako reagovala na izjavu dopisnika britanskog Ekonomista za Balkan Tima Džude, koji se "zapitao" da li Vučić treba da ide u Pariz.\n"Ono što me brine je neprincipijelna kolicija da se oslabi pregovaračka pozicija Beograda. Ja nemam sumnje da Kremlj ima svoje interese, ali vidi se tačno ko je pre dve nedelje minirao sporazum u Beloj kući i mislim da se sada ide i na miniranje samita u Parizu. Imam dobre argumente u prilog tome", rekla je sinoć Milić za tv Pink.\nMilić je ocenila i da je tužno to što su tri policajca koja su prekoračila svoja ovlašćenja izazvala toliko reakcija i pažnje donosioca odluka na Zapadu, kao i da bi državni organi trebalo da budu eksplicitniji u osudi tih izolovanih slučajeva.\n"Ova tri policajca su izazvala više pažnje, nego svi pozitivni trendovi. Ne bi me iznenadilo da je ovo i miniranje i susreta u Parizu, jer, ipak je Francuska pokazala više razumevanja, dok je Nemacka i dalje izolovana i tvrdoglava i ova priča ima i ruskog ali i elemenata na zapadu koji su protiv kompromisnog rešenja, koje bi zadržalo Srbiju na evropskom putu i putu jačanju saradnje sa SAD", rekla je Milić.\nKako je zaključila, Zapad ne želi eksplicitno da kaže da nas ne želi u EU, ali nas i dalje predstavljaju kao "Miloševićevu Srbiju".


Aleksandar Vucic na Svetskom ekonomskom forumu u Davosu sa Microsoft-om dogovorio saradnju | Tech | Uređaji\nMicrosoft: U Srbiji uskoro učionice budućnosti | Smartlife RS\nMicrosoft: U Srbiji uskoro učionice budućnosti 0 Podeli Podeli na facebook Podeli na twitter Podeli na viber Pošalji na mail\nMicrosoft: U Srbiji uskoro učionice budućnosti\n22.01.2016. / 11:38\nPremijer Srbije, Aleksandar Vučić, sastao se sa predsednikom Microsoft International, Žan-Filip Kurtoaom, na Svetskom ekonomskom forumu.\nGlavna tema ovogodišnjeg Foruma je Četvrta industrijska revolucija.Na početku Foruma Microsoft je najavio donaciju cloud tehnologija u vrednosti od milijardu dolara, za preko 70.000 neprofitnih organizacija i univerzitetskih istraživanja širom sveta, tokom naredne tri godine.\nVučić i Kurtoa razgovarali su o planovima za buduću strategiju partnerstva Microsoft-a i Srbije, kao i velikoj ulozi koju IT industrija ima u razvoju i podsticanju ekonomije u današnjem digitalnom svetu.\nNakon sastanka premijer Srbije, Aleksandar Vučić, istakao je da je "razmena iskustava i ideja kako uspešno voditi digitalnu transformaciju Srbije važna je da bi se postiglo povećanje efikasnosti rada i smanjenje troškova, a uz realizaciju strateških ciljeva Vlade".\nMicrosoft donirao Srbiji\nZa Petnicu 300.000 evra u opremi i softveru\nDonacija za CRVENI KRST\nBesplatan Microsoft softver: Ko ima pravo i u Srbiji na njega\nKako do besplatnog OFFICE 365 paketa i kod nas\nŽan-Filip Kurtoanaglasio je stratešku posvećenost Microsoft-a u podršci koju pruža Srbiji na njenom putu ka Evropskoj uniji, a koja se odnosi na sve iz IT domena. Ta posvećenost je posebno vidljiva kroz izuzetno bitan rad i istraživanja koji se sprovode još od 2005. godine u Microsoft razvojnom centru Srbije, kao jedinom Microsoft istraživačkom i razvojnom centru u jugoistočnoj Evropi.\n“Srpska Vlada prepoznala je priliku za rast i razvijanje srpske ekonomije kroz ulaganja u informacione tehnologije, otvarajući vrata novim tehnološkim kompanijama i podržavanjem novih IT inicijativa, slanjem pozitivnih signala međunarodnim kompanijama da dovedu svoje poslovanje u Srbiju. Ovo se u potpunosti poklapa sa posvećenošću Microsoft-a Srbiji – još pre 10 godina otvorili smo naš Razvojni centar u Beogradu, koji danas zapošljava više od 250 mladih IT eksperata. I danas nastavljamo da budemo jedan od najpouzdanijih i najposvećenijih partnera Srbiji u njenom prosperitetu“,izjavio je Željko Vujinović, generalni direktor Microsoft-a u Srbiji i Crnoj Gori, povodom sastanka u Davosu.\nNeke od konkretnih tema o kojima se govorilo na sastanku je i plan Microsoft Srbija da investira u obrazovanje, kako bi se pružila podrška široj strategiji razvoja IT edukacije u Srbiji. Investicije koje Microsoft predlaže u Srbiji, kako bi pomogao Vladi u njenim inicijativama u obrazovanju, odnose se na pilot projekat - Učionica budućnosti. Koncept je osmišljen kao idealno okruženje za učenje, u više od deset škola širom Srbije, gde bi se obezbedila vrhunska infrastruktura konekcija u učionicama, čvrsto povezana sa produktivnim alatima za e-učenje, poput Office 365, Yammer, i drugih.\nAleksandar Vučić obrazovanje škole komunikacije it Microsoft Srbija


Ženska parlamentarna mreža u Odžacima na okruglom stolu o položaju žena - www.025.rs\nwww.025.rs / ODŽACI / DRUŠTVO / Ženska parlamentarna mreža u Odžacima na okruglom stolu o položaju žena\nŽenska parlamentarna mreža u Odžacima na okruglom stolu o položaju žena\nDanas je u skupštinskoj sali Sportsko poslovnog centra u Odžacima održan prvi u nizu okruglih stolova posvećenih unapređenju položaja žena i njihovom ekonomskom osnaživanju u organizaciji Ženske parlmentarne mreže Skupštine AP Vojvodine i Ženske odborničke mreže Skupštine opštine Odžaci.\nNa prvom okruglom stolu predstavljeni su primeri dobre prakse, bilo je reči o položaju i ulozi žena kao liderki i žena u politici, o odnosu medija prema ženama kao i o ženskom preduzetništvu, ekonomskom osnaživanju žena u ruralnim područjima i o razvoju turizma u pogledu ekonomskog osnaživanja žena.\nMia Strajin koordinatorka Ženske parlamentarne mreže Skupštine AP Vojvodine, istakla je da je cilj održavanja okruglih stolova pružanje podrške ženama na lokalu, da im prenesemo iskustva, primere dobre prakse i da ih motivišemo da se u što većem broju izbore za što više mesta u politici, za pozicije na kojima se donose važne odluke i da im pomognemo u udruživanju i ekonomskom osnaživanju.\n„Pored Beograda, Vojvodina ima najmanju nezapooslenost žena. Pokrajinska vlada je u saradnji sa drugim srodnim mehanizmima nizom aktivnih mera i drugim aktivnostima, među kojima su najznačajniji bili javni konkursi, uticala na podsticanje zapošljavanja, kao i na podršku unapređenju ženskog preduzetništva. Prema statističkim podacima iz juna meseca ove godine, 9,8 posto iznosi stopa nezaposlenosti u Vojvodini što nam pokazuje da je nezaposlenost prema zvaničnim podacima smanjena. Evidentno je i to da je za 6,1 posto smanjena nezaposlenost u odnosu na isti period lane, a u istom periodu zabeleženo je i više zaposlenih žena.“, kazala je Snežana Sedlar u Odžacima na okruglom stolu o unapređenju položaja žena.\nDragana Stević, koordinatorka Ženske odborničke mreže u Skupštini opštine Stara Pazova iskoristila je ovu priliku kako bi podelila sa svojim koleginicama primer dobre prakse kao i svoja zapažanja, mišljenja ali i neizostavnu podršku u radu.\n„Drago nam je što je Pokrajina u nama prepoznala partnera da razmenimo iskustva, primere dobre prakse i da podržimo naše žene u naporima da ekonomski ojačaju“, kazala je Ognjena Subin, koordinatorka Ženske odborničke mreže u Skupštini opštine Odžaci.\nDanašnjem okruglom stolu pored odbornica iz opštine Odžaci, prisustvovale su još i odbornice iz opština Kula, Vrbas, Bač, Apatin i Bačke Palanke kao i Aleksandar Sofić, direktor Regionalne razvojne agencije Bačka koji je predstavio „Start ap“ programe namenjene ženskom preduzetništvu i ekonomskom osnaživanju žena.\nJavni konkurs za dodelu ogrevnog drveta za građane na teritoriji opštine Odžaci


United Grupa saopštila je danas da je postigla dogovor o preuzimanju Nova Broadcasting Group, najveće bugarske medijske kompanije sa više platformi, od Advance Media Group.\nOčekuje se da će nova transakcija biti završena početkom sledeće godine, nakon uobičajenih odobrenja regulatornih tela. NOVA TV, nacionalna televizija u Bugarskoj, 10 televizijskih kanala, najveća online platforma – Net Info, koju u toku svakog meseca prati u proseku čak 80 odsto stanovnika te zemlje i četiri radio stanice, deo su Nove.\nIzvršna direktorka United Grupe Viktorija Boklag izrazila je zadovoljstvo postignutim dogovorom. „Kupujemo uspešnu kompaniju dva istaknuta preduzetnika, sa velikim izgledima za dalji rast u okviru Grupe. Nova akvizicija je u skladu sa celokupnom strategijom poslovanja United Grupe koja poseduje telekomunikacione i medijske kompanije na tržištima na kojima poslujemo. Nova Broadcasting Group upotpunjuje naš postojeći medijski portfolio i uverena sam da ćemo pronaći mnogo sinergija, što će nam na svakom tržištu omogućiti dalja ulaganja u lokalni sadržaj koji će brzo doći do publike“, navela je.\nIzvršni dirketor Advance Media Georgi Domušijev ocenio je da je ova akvizicija veliki uspeh i sjajna prilika za Novu, njene gledaoce, slušaoce i posetioce.\n„Želeo bih da se zahvalim svima koji su nam pomogli da razvijemo vodeću bugarsku komercijalnu medijsku grupu. Dogovor sa United Grupom će obezbediti kontinuirani razvoj Nove“, poručio je.\nPoslujući istovremeno u telekomunikacionom i medijskom sektoru, platforma United Grupe kombinuje vodeće operatore i najbolje proizvođače medijskog sadržaja u Jugoistočnoj Evropi. Kompanija ima približno 10 miliona korisnika i 11 hiljada zaposlenih.\nUnited Grupa je vodeći telekomunikacioni i medijski operator u Jugoistočnoj Evropi, sa sedištem u Amsterdamu. Kroz značajne investicije u digitalnu infrastrukturu, sadržaj i tehnologiju, pruža vodeće usluge korisnicima širom regiona. Za 20 godina poslovanja, United Grupa je preuzela i uspešno integrisala više od 100 kompanija. Svake godine izdvaja i značajna sredstva za razvoj digitalne infrastrukture, originalnog medisjkog sadržaja i tehnologije. United Grupa je od marta 2019. godine u vlasništvu BC Partners, jedne od najvećih globalnih investicionih kompanija u svetu i posluje u osam zemalja.\nJunajted grupa: Telekom kao preprodavac programa RTS-a ne sme da diskriminiše građane u dijaspori\n← „Treba vas obesiti uz javni prenos“ poručeno novinarima Južnih vesti, pretnje ispituje Tužilaštvo\nJovanović: Isključivanje tona N1 sumanuto, decenijama isti film i ista režija (VIDEO) →


U Srbiji 7.000 migranata – mojKontakt portal – Radio Televizija Kontakt\nBeograd: Migranti blokirali saobraćaj\nU Srbiji 7.000 migranata\nMinistar za rad, zapošljavanje, boračka i socijalna pitanja Srbije Aleksandar Vulin izjavio je danas da bi država mogla 500 do 600 migranata koji borave na otvorenom u okolini Glavne željezničke stanice u Beogradu skloniti s ulice i zbrinuti u neki od prihvatnih centara, ali da se postavlja pitanje kako bi svijet gledao na to.\nOn je naglasio da, za razliku od Bugarske, migranti u Srbiji nisu umirali od smrzavanja i da su pod kontrolom srpskih ljekarskih službi.\nNajavio je da će naredne nedjelje u Briselu razgovarati sa evropskim komesarima o migrantskoj zapadnobalkanskoj ruti koja, kako je naglasio, još nije zatvorena, iako EU trvdi da jeste, prenose beogradski mediji.\n– Mi veoma malo novca izdvajamo iz budžeta za migrante. Tražimo i uglavnom dobijamo međunarodnu pomoć bez koje ne bi uspjeli, ali smo rekli u Briselu da Srbija nije izazvala migrantsku krizu i da je neće ni plaćati – kaže Vulin.\nOn je dodao da se u Srbiji trenutno nalazi 7.000 migranata i da za sve njih ima mjesta u centrima širom zemlje.\nNapad na naziv Republika Srpska značio bi kraj BiH\nPorast neofašizma u Hrvatskoj


Oboljeli od dijabetesa imaju širok spektar prava: Sa dodatnim izvorima finansiranja obezbijediti još više mogućnosti - Fond zdravstvenog osiguranja Republike Srpske\nFZO RS Odnosi s javnošću Vijesti Oboljeli od dijabetesa imaju širok spektar prava: Sa dodatnim izvorima finansiranja obezbijediti još više mogućnosti\nOboljeli od dijabetesa imaju širok spektar prava: Sa dodatnim izvorima finansiranja obezbijediti još više mogućnosti\nnedjelja, 14. 11. 2021. 08:47\nOboljeli od dijabetesa u Republici Srpskoj spadaju u kategoriju osiguranih lica za koja obavezno zdravstveno osiguranje finansira širok spektar prava, a u proteklih nekoliko godina uvedeni su i insulini najnovije generacije koje ne finansiraju ni razvijenije zemlje regiona.\nFond zdravstvenog osiguranja RS spreman je da u skladu sa finansijskim mogućnostima zdravstvenu zaštitu kreira i unapređuje u skladu sa potrebama osiguranika i zdravstvene struke, što smo i dokazali uvođenjem mnogih novih prava u proteklim godinama. U povodu Svjetskog dana borbe protiv dijabetesa, napominjemo da je ova kategorija osiguranih lca u potpunosti oslobođena plaćanja participacija za osnovnu bolest i svih njenih komplikacija. To znači da Fond za oboljele od dijabetesa u potpunosti finansira insuline, trakice, lancete, špriceve, igle, aparate za brzo određivanje glukoze u krvi, potrošne materijala za insulinske pumpe, kao i insulinske pumpe (25 na godišnjem nivou)i druga prava iz zdravstvenog osiguranja. Godišnji trošak Fonda samo za lijekove i potrošni materijal iznosi oko 31 miliona KM, ne računajući liječenja, medicinska sredstva i drugo.\nNedavno je Fond uveo još jednu olakšicu za oboljele od dijabetesa - umjesto mjesečnog propisivanja potrošnog materijala koji se izdaju na recept, omogućeno je tromjesečno propisivanje. Dakle, Fond u kontinuitetu i u skladu sa raspoloživim sredstvima nastoji da proširuje paket prava osiguranih lica, a kada su u pitanju oboljeli od dijabetesa, u proteklih nekoliko godina za ovu kategoriju osiguranika se konstantno uvode nove terapije, odnosno, novi insulini i slično, i to u skladu sa svjetskim terapijskim smjernicama.\nSvjesni smo da potrebe osiguranika rastu iz dana u dan, kao i savremena medicina, ali Fond sa ograničenim finansijskim mogućnostima nastoji da sredstva iz obaveznog zdravstvenog osiguranja ravnomjerno rasporedi i da u skladu sa načelima zdravstvenog osiguranja – solidarnosti, jednakosti i uzajamnosti, sve kategorije osiguranih lica uzme u obzir i nikoga ne zapostavi. Ovo je prilika da podsjetimo javnost da je Fond među prvima u BiX pokrenuo inicijativu za uvođenje dodatnih izvora finansiranja od akciza na duvan i alkohol, kako bi zdravstvo dobilo više sredstava koja bi bila usmjerena na povećanja prava. Pozivamo i udruženja oboljelih od dijabetesa da nas podrže u nastojanju da zdravstvenom sistemu obezbijedimo dodatne izvore, a neke zemlje su uvele i porez na slatka pića za koja smatraju da su uzročnici dijabetesa, a sve u cilju povećanja sredstava za prevenciju, ali i liječenje oboljelih od ove kategorije osiguranih lica. Dodatni izvori nisu samo cilj Fonda, nego svih korisnika zdravstvenih uslugu, ali i cjelokupnog zdravstvenog sistema, jer sa više novca stvara se i veći prostor za povećanje prava. Međutim, čini se da cjelokupna javnost nije ni svjesna značaja dodatnih izvora za zdravstvo, pa većinom letargično posmatraju borbu Fonda koja je usmjerena ka obezbjeđenju dodatnih izvora finansiranja.\nIako Fond za oboljele od dijabetesa finansira trakice za mjerenje šećera u krvi, a na preporuku endokrinologa može da finansira i veći broj trakica od predviđenih, svjesni smo da oboljeli od dijabetesa imaju i druge potrebe, poput senzora i slično. Međutim, napominjemo da senzori koje traže udruženja nisu registrovana na tržištu Bosne i Hercegovine, te je ovo prilika da svi zajedno apelujemo na proizvođače da se registruju na našem tržištu, ali i da zajedničkim djelovanjem utičemo na pojednostavljenje procedura koja se odnose na registraciju medicinskih sredstava i lijekova na tržištu BiH a koja nisu u nadležnosti Republike Srpske, niti naše institucije. Napominjemo da Fond može da finansira samo ona medicinska sredstva koja su registrovana na tržištu Bosne i Hercegovine, a primjer za to je i finansiranje procesora za korisnike kohlearnih implantata koji su nedavno registrovani na tržištu BiH i Fond ih je u skladu sa finansijskim mogućnostima relativno brzo uvrstio na Listu medicinskih sredstava. Prema tome, kada su u pitanju senzori na kojima insistiraju roditelji djece oboljele od dijabetesa, prvi korak je da se ti senzori registruju u BiH, da bi FZO RS uopšte mogao da razmatra mogućnosti finansiranja ovih medicinskih sredstava.


Prethodna dva dana, prezentovani su rezultati svih aktivnosti koje su u okviru projekta realizovane u Italiji, Albaniji i Crnoj Gori, a poseban akcenat usmjeren je na rješavanje problema otpada iz mora koji je u fokusu svih zemalja regiona kao i o zaštiti pješčanih dina od erozije i ljudskog uticaja.\nRezultati istraživanja otpada sakupljenog na plažama Italije, Albanije i Crne Gore pokazali su da je plastika dominantan otpad. U Crnoj Gori je u okviru projektnih aktivnosti sakupljeno ukupno 11 152 predmeta odnosno 257,03 kg otpada sa odabranih plaža u Herceg Novom, Budvi i Ulcinju. Na plaži u Herceg Novom prikupljeno je 112,46 kg otpada iz mora, u Budvi 42,84 kg dok je u Ulcinju prikupljeno ukupno 101,73 kg.\nOd prirodnog drveta koje je sakupljeno prilikom akcija čišćenja plaža, u projektnim zemljama napravljene su zaštitne konstrukcije za očuvanje pješčanih dina od erozije. U Crnoj Gori, na Velikoj plaži, ovakvom konstrukcijom (drvena ograda i pasarele), ograđene su pješčane dine koje su u okviru projekta rehabilitovane, te na kojima je sprovedena biološka restauracija kroz nasipanje pijeska, obnavljanje specifične vegetacije koja prirodno nastanjuje ovo područje i postavljanje zaštitnih konstrukcija koje doprinose prirodnom formiranju dina. Takođe, od prirodnog i obrađenog drveta sakupljenog tokom akcija čišćenja plaža napravljene su i umjetničke instalacije koje imaju za cilj da skrenu pažnju na problem otpada i ukažu na njegovu moguću ponovnu upotrebu te podignu svijest o očuvanju pješčanih dina.\nProjekat “WELCOME”, realizovan je u okviru Interreg IPA programa prekogranične saradnje za Italiju, Albaniju i Crnu Goru, i usmjeren na održivo upravljanje otpadom iz mora kao i na jačanje prekogranične saradnje između Italije, Albanije i Crne Gore, a sve to u cilju rješavanja problema otpada iz mora koji je poslednjih godina sve izraženiji na ovom području. Aktivnosti ovog projekta bile su usmjerene na uklanjanje otpada sa plaža, praćenje stanja i selektovanje otpada, obnavljanje i ograđivanje dina korišćenjem drvenog otpada sakupljenog sa plaža i izradu Prekograničnog plana upravljanja otpadom iz mora koji treba da doprinese uspostavljanju održivog i dugotrajnog sistema upravljanja otpadom iz mora.\nGlavni cilj projekta “WELCOME” je podrška dugoročnom upravljanju otpadom iz mora kroz razvoj smjernica, testiranje inovativnih metoda za konsolidaciju obalnih dina koristeći drveni otpad iz mora i povećanje svijesti javnosti o održivom razvoju. Dok je glavni rezultati projekta uspostavljanje integrisanih inicijativa u oblasti prevencije priobalnog ekološkog rizika i zaštite biodiverziteta, stvaranje održivog lanca vrijednosti zasnovanog na ponovnom korištenju otpada iz mora od strane umjetnika i arhitekata koji su dizajnirali obalne anti-erozione sisteme te razvoj zajedničkih planova za poboljšanje i očuvanje vodenih pejzaža.\nU ovom projektu, koji je počeo sa realizacijom u aprilu 2018. i traje do januara 2021. godine, učestvuje 6 partnera iz 3 zemlje – Italija, Albanija i Crna Gora. Vodeći partner projekta je Nacionalni međuuniverzitetski konzorcijum – CoNISMa iz Italije, dok pored Javnog preduzeća za upravljanje morskim dobrom Crne Gore u projektu učestvuje još i Univerzitet Crne Gore – Institut za biologiju mora, Opština Leće iz Italije, Nacionalna obalna Agencija, Univerzitet iz Tirane – Fakultet za Geologiju i rudarstvo iz Albanije.


PREDLOG ZAKONA O BUDŽETU REPUBLIKE SRBIJE ZA 2014. GODINU: BUDżET ZA 2014. GODINU PRVI KORAK KA KONSOLIDACIJI FISKALNOG SISTEMA\nPREDLOG ZAKONA O BUDŽETU REPUBLIKE SRBIJE ZA 2014. GODINU: Budžet za 2014. godinu prvi korak ka konsolidaciji fiskalnog sistema\nMinistar finansija u Vladi Republike Srbije Lazar Krstić izjavio je da je budžet za 2014. godinu napravljen odgovorno i na realnim osnovama, što znači da se ne ide na veće rezove od onih koji su u ovom trenutku neophodni.\nKrstić je na 5. nacionalnom budžetskom forumu održanom u Skupštini Srbije istakao da je budžet za 2014. godinu prvi korak ka konsolidaciji fiskalnog sistema Srbije i dovođenja javnih finansija u red.\nMinistar je, odgovarajući na pitanje o proceni Fiskalnog saveta Republike Srbije da su u narednoj godini potrebne dodatne uštede u iznosu od 300 miliona evra, istakao da je taj savet takvu ocenu zasnovao na pretpostavci da neće uspeti povećana naplata poreza, koja je planirana za 2014. godinu.\nOn je najavio da će u narednih šest do devet meseci biti završen proces restrukturiranja preduzeća, kao i da će biti rešeni problemi velikih preduzeća, kao što su "Galenika" i Železara Smederevo.\nPrema njegovim rečima, Vlada zastupa stav da to mora da se uradi u pomenutom periodu, s obzirom na to da, u suprotnom, neće vredeti uštede, niti će biti realizovan budžet.\nKrstić je ukazao na to da se razmatra ograničavanje zapošljavanja u državnoj upravi, kao i način zapošljavanja u drugim velikim sistemima, imajući u vidu to da se beleži povećanje broja zaposlenih u javnom sektoru.\nZakonom o budžetskom sistemu, koji će se naći na sednici Vlade Srbije, biće definisana pravila koja se odnose na zapošljavanje novih ljudi u državnoj upravi, istakao je ministar.\nOn je napomenuo i da u ovom trenutku nije bilo političkog konsenzusa o tome da se ide na agresivnije reforme koje bi se odnosile na penzije.\nTakođe, kako je najavio, u Beograd će naredne nedelje doći tehnička misija MMF-a, sa čijim predstavnicima će biti razgovarano o paketu mera za fiskalnu konsolidaciju.\nMinistar je rekao da će MMF pomoći Vladi Srbije da sagleda način za bolje planiranje i naplatu prihoda, kao i planiranje i sprovođenje rashoda budžeta.\nSa MMF-om se još ne razgovara o novom aražmanu, ali bi za Srbiju bilo dobro da ima aranžman sa tom institucijom, i to aranžman iz predostrožnosti, a ne onaj koji podrazumeva bilo kakav zajam, zaključio je Krstić.\nIzvor: Press služba Vlade Republike Srbije, 27.11.2013.


Ruski predsednik Vladimir Putin i predsednik Francuske Emanuel Makron razgovarali su danas telefonom o situaciji u Siriji, ali i o krizi u Ukrajini, saopštio je Kremlj, dok Jelisejska palata navodi da je Makron Putina pozvao da zaštiti Kurde i da Moskva što pre oslobodi uhapšene ukrajinske mornare.\nDva predsednika su "podrobno razgovarala o sirijskom pitanju u svetlu sporazuma o uspostavljanju ustavnog komiteta koji su lideri Rusije, Turske, Nemačke i Francuske postigli u Istanbulu 27. oktobra 2018. godine", saopštio je Kremlj, a preneo Tass.\nPutin i Makron su, takođe, razmenili stavove o krizi u Ukrajini "uzevši u obzir provokaciju koju je Kijev izveo u Kerčkom moreuzu 25. novembra 2018.", navodi Kremlj.\nFoto: EFE/ALEXEI NIKOLSKY / SPUTNIK / KREMLIN POOL / EPA;\nUz to, predsednici Francuske i Rusije su, u telefonskom razgovoru, poželeli jedan drugom srećnu Novu godinu, dodaje se u saopštenju.\nU međuvremenu, Jelisejska palata je saopštila da je Makron ruskom kolegi ukazao na potrebu za okončanjem rata protiv Islamske države i zaštitom antidžihadističkih snaga, među kojima i Kurda.\n"Ova borba nije završena i nastavlja se na terenu u okviru međunarodne koalicije", rekao je francuski predsednik Putinu, navodi se u saopštenju, prenose francuski mediji.\nPutin i Makron su razgovarali dve nedelje nakon što je američki predsednik Donald Tramp iznenada najavio povlačenje 2.000 američkih vojnika stacioniranih u Siriji, skoro osam godina otkako je počeo sukob u Siriji, primećuje francuska televizija BFM.\nMakron je danas u razgovoru s Putinom "istakao potrebu da se se izbegne bilo kakva nova destabilizacija koja bi mogla da ide na ruku teroristima, a insistirao je i na potrebi da savezničke snage koalicije, pre svega Kurdi, budu zaštićeni, s obziriom na njihovo konstatno angažovanje u borbi protiv islamističkog terorizma", saopštila je Jelisejska palata.\nPonovivši značaj političkog rešenja za sirijsku krizu, šef francuske države naglasio je "potrebu da sve relevantne sile preuzmu sve svoje odgovornosti kako bi omogućile verodostojan ustavni proces i slobodne i nepristrasne izbore, pod nadzorom UN", stoji u saopštenju.\nKad je reč o rusko-ukrajinskoj krizi, Makron je pozdravio sporazum postignut 27. decembra o ponovnom primirju, ali je i zatražio od Moskve da "u najkraćem roku" oslobodi ukrajinske mornare koje su ruske vlasti uhapsile kada je 25. novembra došlo do incidenta u Kerčkom moreuzu, zaključuje se u saopštenju Jelisejske palate.


Srpskadelegacija, na čelu sa ministrom trgovine Rasimom Ljajićem, boraviće danas u Moskvi, gde se očekuju finalizacija i konačni dogovor o slobodnoj trgovini između naše zemlje i Evroazijske ekonomske unije.\nUkoliko dogovor bude postignut, Srbija će moći da izveze bez carine određene količine sira, cigareta i voćnih rakija. Rampu na ovaj sporazum spustila je Belorusija, koja se usprotivila traženoj kvoti od 1.000 tona za sir.\nTokom pregovora, Srbija je tražila bescarinski režim za pojedine naše proizvode, jer se prilikom izvoza i dalje naplaćuje carina za njih. Srpski tim očekuje da se odobre kvote, i to 1.000 tona za sir, 2.000 tona za cigarete i 50.000 litara za vinjak.\nKada je reč o vinjaku, on je zasmetao Jermeniji, a sir - Belorusiji. Inače, u Srbiju čak i cigarete iz Rusije ulaze bez carina, a naša zemlja, ako ih izveze kod njih, plaća 18 odsto carine.


Audi pokreće proizvodnju automobila u Brazilu - Audi Klub Srbija - Audi Club Serbia Audi Klub Srbija – Audi Club SerbiaAudi pokreće proizvodnju automobila u Brazilu - Audi Klub Srbija - Audi Club Serbia\nAudi pokreće proizvodnju automobila u Brazilu\nKako prenosi Tanjug, Audi je danas saopštio da će početi sa proizvodnjom automobila u Brazilu od 2015. godine.\nOva kompanija će investirati oko 150 miliona evra kako bi se pripremila za proizvodnju modela „audi Q3″ i „A3 sedana“ u fabrici u gradu Sao Žoze duš Pinjais, u brazilskoj saveznoj državi Parana, prenosi Frans pres.\n„Pomoću proizvodnje u Brazilu, stvorićemo osnovu za dodatni rast u tom regionu“, izjavio je izvršni direktor Audija, Rupert Štadler, i dodao da kompanija planira da udvostruči distributivnu mrežu u toj zemlji do kraja ove decenije.\n„Sa današnjom odlukom u vezi Brazila, idealno smo pozicionirani u svim zemljama BRIKS-a“, izjavio je Štadler, misleći na zemlje u razvoju poput Brazila, Rusije, Indije, Kine i Južnoafričke Republike.\nAudi je, takođe, saopštio da će do kraja ove godine otvoriti drugu fabriku u Kini, kao i da će do 2016. izgraditi fabriku u Meksiku.\nMTM Audi S8 sa 650KS


F1Srbija | Alonso završio trku i odmah odleteo za Indijanapolis\nAlonso završio trku i odmah odleteo za Indijanapolis\nNakon izvanrednih kvalifikacija i plasmana na sedmo startno mesto Alonso nije imao baš toliko uspeha, može se reći i sreće, u trci. Felipe Masa koji je izbegavao koliziju ispred, izgurao ga je van staze, tako da je Alonso pao u plasmanu i ostao zaglavljen iza vozača Toro Rosa. Pokušaj ranijeg odlaska u boks nije dao potrebne rezultate, pa je Alonso do kraja trke morao da se bori sa rivalima za svaku poziciju. Dugo se zadržao na poziciji 14 ali je na samom kraju uspeo da obiđe Strola i napreduje zbog Magnusnovog odlaska u boks usled gumi defekta. Ipak, Alonso se nada da su kvalifikacione performanse start nečeg novog za Meklaren-Hondu.\n"Jučerašnje performanse su veliki plus. Ovaj vikend je generalno pozitivan za nas. Nismo završili trku u bodovima, ali se nadam da smo napravili korak napred što se tiče pouzdanosti, novi korak u novom šampionatu tako da kažem".\nNovinare je zanimalo da li Španac razmišlja o pobedi na trci Indijanapolis 500.\n"Ne, ne još uvek. Umoran sam od ove trke, sada mislim kako da se odmorim u avionu jer u 9 časova ujutru imam slobodan trening na Indijanapolisu".\nStofel Vandorn je imao još manje uspeha od Alonsa. Sredinom trke u borbi za poziciju imao je kontakt sa Masom iz Vilijamsa. Veteran ga je sustigao na kraju startno-ciljnog pravca na ulasku u krivinu 1, ali vozač Meklarena nije video vozača Vilijamsa pa je skrenuo u krivinu kao da nema nikog te je došlo do kontakta. Vandorn je pored odustajanja zbog previda i neopreznosti zaradio i kaznu od tri mesta unazad za trku u Monaku, od one koju zabeleži u kvalifikacijama.


Očekujemo da nadležni preispitaju odluku - Kragujevac online - Sve o gradu na jednom mestu\nTrenutno se nalazite na strani: Vesti Info Grad Kragujevac Očekujemo da nadležni preispitaju odluku\nOčekujemo da nadležni preispitaju odluku\nponedeljak, 09 novembar 2015 08:27\tKragujevac.rs\nIako je Centar za razvoj usluga socijalne zaštite ''Kneginja Ljubica'' tražio saglasnost od Ministarstva državne uprave i lokalne samouprave da radno pravni status 33 radnika, koji rade na određeno vreme dve godine, preraste u stalni radni odnos, dobio je zeleno svetlo za svega četiri radnika.\nNismo očekivali takvu odluku jer iza nas stoje brojni rezultati i to je zaista bio šok za sve nas - rekla je direktorka Ljiljana Stanković na konferenciji za medije organizovanoj odmah po dobijanju odgovora Komisije za davanje saglasnosti za novo zapošljavanje. To znači da je posle četiri saglasnosti, zakonski rok za angažovanje na određeno vreme istekao 30. oktobra.\nCentar od svog osnivanja 2011. godine ima 25 ljudi koji su u stalnom radnom odnosu, ali sa četiri radnika za koje imaju saglasnost i 3 koliko možemo da angažujemo na određeno vreme, nismo u stanju da realizujemo nijednu od osam usluga: dnevni boravak za decu iz porodica u riziku, za mlade sa problemima u ponašanju, klub osoba sa invaliditetom, dnevni boravak za stare, pomoć u kući, prihvatilište za decu i žrtve porodičnog nasilja. Iza tih brojeva u našem zahtevu, podsetila je Ljiljana Stanković stoje ljudi, zlostavljana i gladna deca, deca ulice, stari, osobe sa invaliditetom, žrtve porodičnog nasilja, razne sudbine, ali i zaposleni koji će ostati bez sredstava. Očekujemo da će nadležni sve to imati u vidu i da će preispitati svoju odluku. Jedan od argumenata je i činjenica da prihvatilište za decu i žrtve porodičnog nasilja radi 24 sata dnevno, a po standardima neophodno je bar sedam radnika za jedno prihvatilište.\nOd 24 geronto - domaćice 13 je na određeno vreme što znači da će stotinu korisnika ostati uskraćeno za pomoć u kući. Za nas i za naše sugrađane sve su usluge podjednako važne i ne možemo da biramo koju ugasiti jer imaju dugu tradiciju i imamo obavezu prema našim korisnicima. Lokalna samouprava grada Kragujevca svesna je zanačaja ove ustanove i ''Kneginja Ljubica'' ali i radnici i korisnici mogu da računaju na punu podršku grada, rekla je tom prilikom Gordana Damnjanović član Gradskog veća za zdravstvo i socijalna pitanja koja je sa načelnikom Gradske uprave Nikolom Ribarićem prisustvovala konferenciji za medije. Delimo zajedno sa njima brigu za budućnost Centra, koji je po svom značaju prepoznat i na nacionalnom nivou. Naša je obaveza da uz maksimalne napore i veliko strpljenje održimo nivo dostignutih usluga. Budžetom je opredeljeno 72 miliona dinara za dalji razvoj usluga ali i za plate radnika. Pokušaćemo na sve načine, istakla je Gordana Damnjanović, da sačuvamo stručne ljude koji su tu radili na određeno vreme pune dve godine i naći ćemo način kako to da realizujemo u skladu sa zakonskom regulativom.\nLokalna samouprava će dati sve od sebe da se ova situacija prevaziđe na najbolji mogući način. Jer snaga ove ustanove su pre svega zaposleni koji su izrazili spremnost da volontiraju dok se ne iznađe način angažovanja kroz privremene ili povremene poslove. Istovremeno, mi ne možemo i ne smemo da ostavimo grad i sugrađane bez tako kvalitetnih socijalnih usluga.


Home / VESTI / Pregovori u centru pažnje / I dalje bez sporazuma Beograda i Prištine\nNa drugom sastanku održanom u junu u Briselu u okviru dijaloga Beograd i Prištine, nije postignut konačan dogovor o otvorenim pitanjima. Kako je saopšteno u Briselu, pripremljeni su tekstovi dva sporazuma - o Zajednici srpskih opština i telekomunikacijama, ali nije postignuta saglasnost da se oni i potpišu. U tim okolnostima, ostaje da se vidi da li će dosadašnji napori biti dovoljni za otvaranje prvog poglavlja u pregovorima Srbije o članstvu u EU. Beograd je stavio do znanja da neće po svaku cenu pristajati na dogovore, odnosno potpisivati sporazume "štetne po građane samo da bi bila otvorena pregovaračka poglavlja".\nPremijeri Srbije i Kosova sastali su se ponovo 29. juna, nedelju dana posle prethodnog sastanka na kome nije ostvaren konkretan napredak, a raspravljalo se o uspostavljanju Zajednice srpskih opština i primeni dogovora u energetici i telekomunikacijama.\nVisoka predstavnica EU Federika Mogerini saopštila je 30. juna da su u novoj rundi dijaloga o normalizaciji odnosa Beograda i Prištine završeni tekstovi dva sporazuma, o principima uspostavljanja Asocijacije/Zajednice opština na Kosovu i o primeni dogovora u oblasti telekomunikacja.\nMogerinijeva je, medutim, dodala da ni posle 16 sati razgovora nije postignuto konačno političko rešenje.\n"Sada ćemo razmisliti o budućim koracima", dodala je zvaničnica EU u saopštenju.\nSrpski premijer Aleksandar Vučić izjavio je 30. juna da su pregovori s Prištinom u Briselu "završeni bez dogovora ni po jednoj tački" i da je srpska strana želela da potpise sporazume o Zajednici srpskih opština i telekomunikacijama, ali da to nije htela albanska delegacija.\nOn je rekao da ne zna za kada bi mogla biti sazvana sledeća runda dijaloga Beograd-Priština.\nKosovski premijer Isa Mustafa je takođe izjavio da je ostvaren napredak oko "asocijacije srpskih opština" i telekomunikacija, ali, kako je rekao, za Prištinu su bili neprihvatljivi zahtevi delegacije Beograda "koja je trazila izvršna ovlašćenja za asocijaciju srpskih opština, što se kosi sa zakonom i ustavom" Kosova.\nVučić je rekao da je ključno bilo to što prištinska strana nije htela da pristane čak ni na ona ovlašćenja ZSO koja imaju opštine, a srpska strana je tražila da ZSO ima i nadzor nad urbanim planiranje, zdravstvom i ekonomskim razvojem. Nameštenici u opštinama trebalo bi da imaju status državnih službenika, a to je prištinska strana odbila, iako je to određeno Briselskim sporazumom, napomenuo je srpski premijer.\nOn je ranije rekao da do napretka nije došlo ni kad je reč o energetici, a da o mostu u Mitrovici uopšte i nije bilo razgovora.\nNapredak u telekomunikacijama\nDve strane se slažu da je ostvaren napredak u oblasti telekomunikacija, ali su naveli različite razloge za to što sporazumi nisu potpisani.\nVučić je rekao da je u vezi sa telekomunikacijama ostvaren znatan pomak, ali da delegacija Prištine nije htela da dođe do konačnog sporazuma, dok je Mustafa ocenio da se odmaklo u pregovorima o međunarodnom pozivnom broju za Kosovo, ali da sporazum nije potpisan, jer međunarodna zajednica traži da sporazumi o sva četiri pitanja budu potpisani istovremeno.\nSrpski premijer je rekao da se u telekomunikacijama došlo do dogovora koji će omogućiti da se sačuva imovina Telekoma Srbije, srpski TV kanali i mogućnost da se pozivi prema centralnoj Srbiji ne naplaćuju kao međunarodni u srpskim sredinama.\nSrpski premijer je naveo da će međunarodni pozivni broj za Kosovo kod Međunarodne unije za telekomunikacije, kao sistema UN čija je članica Srbija, biti zaveden uz pozivanje na rezoluciju 1244 SB UN i sa "zvezdicom", posebnom naznakom.


VELIKI RESET (II) – Макроекономија\n15. априла 2021.\t0 Dragovan Milićević Ostavite komentar 580 Pregleda\nOtkako je izašao na svetsku scenu, COVID-19 je dramatično pocepao postojeći scenario kako upravljati zemljama, živeti sa drugima i učestvovati u globalnoj ekonomiji. Napisali su je osnivač Svetskog ekonomskog foruma Klaus Schvab i autor Mesečnog barometra Thierri Malleret, COVID-19: Veliki Reset razmatra svoje dalekosežne i dramatične implikacije na sutrašnji svet.\nRast i zaposlenost\nPre marta 2020. godine, nikada se svetska ekonomija nije tako naglo i brutalno zaustavila; nikada ranije niko od živih nije doživeo tako dramatičan i drastičan ekonomski kolaps kako po svojoj prirodi, tako i po tempu.\nŠok koji je pandemija nanela globalnoj ekonomiji bio je ozbiljniji i dogodio se mnogo brže od bilo čega drugog u zabeleženoj ekonomskoj istoriji. Čak i u Velikoj depresiji ranih 1930-ih i globalnoj finansijskoj krizi 2008. godine, trebalo je nekoliko godina da se BDP smanji za 10% više i da se nezaposlenost vinu iznad 10%. Sa pandemijom, makroekonomski ishodi slični katastrofama – naročito eksplozija nivoa nezaposlenosti i pad BDP-a – dogodili su se u martu 2020. godine tokom samo tri nedelje. COVID-19 naneo je krizu i ponude i potražnje koja je dovela do najdubljeg ronjenja koje je globalna ekonomija zabeležila preko 100 godina. Kao što je ekonomista Kenneth Rogoff upozorio: „Sve zavisi od toga koliko dugo traje, ali ako se ovo bude dugo odvijalo, sigurno će biti majka svih finansijskih kriza.“\nDužina i akutnost pada, kao i njegov kasniji udar na rast i zapošljavanje, zavise od tri stvari: 1) trajanja i težine izbijanja; 2) uspeh svake zemlje u suzbijanju pandemije i ublažavanju njenih efekata; i 3) kohezivnost svakog društva u bavljenju merama nakon zatvarannja i različitim strategijama otvaranja. U vreme pisanja ovog dokumenta (kraj juna 2020.), sva tri aspekta su i dalje nepoznata. Javljaju se obnovljeni talasi izbijanja (veliki i mali), uspeh zemalja u suzbijanju izbijanja može ili potrajati ili iznenada biti preokrenut novim talasima, a kohezija društava može biti izazvana obnovljenim ekonomskim i socijalnim bolom.\nU različitim trenucima između februara i maja 2020. godine, u pokušaju da obuzdaju pandemiju, vlade širom sveta donosile su namernu odluku da zatvore veći deo svojih ekonomija. Ovaj tok događaja bez presedana sa sobom je doneo suštinski zaokret u načinu na koji funkcioniše svetska ekonomija, obeležen naglim i neželjenim povratkom u oblik relativne autarkije, pri čemu je svaka nacija pokušavala da krene ka određenim oblicima samodovoljnosti i smanjenje nacionalne i globalne proizvodnje. Učinak ovih odluka činio se utoliko dramatičnijim jer su se odnosile pre svega na uslužne delatnosti, sektor koji je tradicionalno imuniji od ostalih industrija (poput građevinarstva ili proizvodnje) na ciklične promene privrednog rasta. Kao posledica, pandemija je najteže pogodila uslužni sektor koji predstavlja ubedljivo najveću komponentu ekonomske aktivnosti u bilo kojoj razvijenoj ekonomiji (oko 70% BDP-a i više od 80% zaposlenosti u SAD-u). Takođe su patile i od drugih karakterističnih karakteristika: suprotno proizvodnji ili poljoprivredi, izgubljeni prihodi u uslugama zauvek su nestali. Ne mogu se odložiti jer uslužne kompanije ne drže zalihe ili zalihe sirovina.\nNekoliko meseci nakon pandemije, čini se da je čak i privid povratka na „uobičajeno poslovanje“ za većinu uslužnih kompanija nezamisliv sve dok COVID-19 i dalje predstavlja pretnju po naše zdravlje. Ovo u suštini sugeriše da se potpuno vraćanje u „normalno stanje“ ne može predvideti pre nego što vakcina postane dostupna. Kada bi to moglo biti? Prema većini stručnjaka, malo je verovatno da će to biti pre prvog kvartala 2021. godine. Sredinom juna 2020. već je bilo u toku više od 135 ispitivanja, koja su se odvijala izvanrednim tempom s obzirom da bi u prošlosti moglo da prođe i do 10 godina da se razvije vakcina (pet u slučaju ebole), pa razlog nije nauka, već proizvodnja. Proizvodnja milijardi doza predstavlja pravi izazov koji će zahtevati veliko proširenje i preusmeravanje postojećih kapaciteta. Sledeća prepreka je politički izazov vakcinisanja dovoljno ljudi širom sveta (kolektivno smo snažni kao i najslabija karika) sa dovoljno visokom stopom usaglašenosti uprkos porastu broja anti-vakkera. Tokom sledećih meseci, ekonomija neće raditi punim kapacitetom: fenomen zavisan od zemlje nazvan ekonomijom od 80%. Kompanije u raznolikim sektorima poput putovanja, ugostiteljstva, maloprodaje ili sporta i događaja suočiće se sa sledećim trostrukim poteškoćama: 1)manje kupaca (koji će na nesigurnost odgovoriti time što će postati skloniji riziku); 2) oni koji troše trošiće u proseku manje (zbog uštede iz predostrožnosti); i 3) transakcijski troškovi će biti veći (usluživanje jednog kupca koštaće više zbog mera fizičkog udaljavanja i sanitacije).\nPrema OECD-u, neposredni godišnji uticaj ekonomije koji je „isključen“ mogao bi biti smanjenje BDP-a u zemljama G7 između 20% i 30%. Ali opet, ova procena zavisi od trajanja i ozbiljnosti izbijanja u svakoj zemlji: što duže traju blokade, veću strukturnu štetu nanose ostavljajući trajne ožiljke u ekonomiji kroz gubitak posla, bankrote i otkazivanje kapitalne potrošnje. Po pravilu, svakog meseca kada veliki delovi privrede ostanu zatvoreni, godišnji rast bi mogao pasti za dodatnih 2 procentna poena\nPo svoj prilici, recesija izazvana pandemijom pokrenuće nagli porast zamene živog rada, što znači da će fizički rad biti zamenjen robotima i „inteligentnim“ mašinama, što će zauzvrat izazvati trajne i strukturne promene na tržištu rada. U tehnološkom poglavlju detaljnije analiziramo uticaj koji pandemija ima na automatizaciju, ali već postoji dovoljno dokaza da ubrzava tempo transformacije. Sektor call centra predstavlja ovu situaciju.\nU doba pre pandemije, nove tehnologije zasnovane na veštačkoj inteligenciji (AI) su se postepeno uvodile za automatizaciju nekih zadataka koje obavljaju zaposleni ljudi. Kriza COVID-19 i prateće mere socijalnog udaljavanja iznenada su ubrzale ovaj proces inovacija i tehnoloških promena. Chatbotovi, koji često koriste istu tehnologiju prepoznavanja glasa koja stoji iza Amazonove Aleka, i drugi softver koji može da zameni zadatke koje normalno obavljaju zaposleni u ljudima, brzo se uvode. Ove inovacije izazvane potrebom (tj. Sanitarne mere) uskoro će rezultirati stotinama hiljada, a potencijalno i milionima, gubitka radnih mesta.\nLako je ustupiti mesto prekomernom pesimizmu, jer je nama ljudskim bićima mnogo lakše da zamislimo šta nestaje, nego ono što sledi. Znamo i razumemo da će nivoi nezaposlenosti u bliskoj budućnosti sigurno rasti globalno, ali tokom narednih godina i decenija možda ćemo biti iznenađeni. Mogli bismo biti svedoci talasa inovacija i kreativnosti bez presedana vođenih novim metodama i proizvodnim alatima. Takođe bi moglo doći do globalne eksplozije stotina hiljada novih mikro industrije koje će, nadamo se, zaposliti stotine miliona ljudi. Naravno, ne možemo znati šta donosi budućnost, osim što će mnogo toga zavisiti od putanje budućeg ekonomskog rasta.\nKako bi mogao izgledati budući rast\nU postpandemijskoj eri, prema trenutnim projekcijama, novu ekonomsku „normalu“ može okarakterisati znatno niži rast nego u proteklim decenijama. Kako započinje oporavak, rast BDP-a iz kvartala u kvartal može izgledati impresivno (jer će započeti sa vrlo niske osnove), ali mogu proći godine pre nego što se ukupna veličina ekonomije većine nacija vrati na nivo pre pandemije. Ovo je takođe zbog činjenice da će se ozbiljnost ekonomskog šoka koji je naneo koronavirus povezati sa dugoročnim trendom: opadanjem stanovništva u mnogim zemljama i starenjem (demografija je „sudbina“ i presudan pokretač rasta BDP-a). U takvim uslovima, kada se čini da je niži ekonomski rast gotovo siguran, mnogi ljudi se mogu zapitati da li je „opsesija“ rastom uopšte korisna, zaključujući da nema smisla juriti za ciljem sve većeg rasta BDP-a.\nOvde se postavljaju dva pitanja: 1) Šta bi trebalo da bude novi kompas za praćenje napretka? i 2) Šta će biti novi pokretači ekonomije koja je inkluzivna i održiva?\nU odnosu na prvo pitanje, promena kursa zahtevaće promenu u načinu razmišljanja svetskih lidera kako bi se veći fokus i prioritet postavili na dobrobit svih građana i planete. Istorijski gledano, nacionalna statistika se uglavnom sakupljala kako bi se vladama pružilo bolje razumevanje raspoloživih resursa za oporezivanje i vođenje rata. Kako su demokratije jačale, 1930-ih godina delokrug nacionalne statistike proširen je da obuhvati ekonomsku dobrobit stanovništva,  a ipak destiliranu u oblik BDP-a. Ekonomsko blagostanje postalo je ekvivalentno trenutnoj proizvodnji i potrošnji, bez obzira na buduću dostupnost resursa. Prekomerno oslanjanje kreatora politike na BDP kao pokazatelj ekonomskog prosperiteta dovelo je do trenutnog stanja iscrpljivanja prirodnih i socijalnih resursa.\nKoje druge elemente treba da sadrži poboljšana kontrolna mapa za napredak? Prvo, sam BDP treba ažurirati tako da odražava vrednost stvorenu u digitalnoj ekonomiji, vrednost stvorenu neplaćenim radom kao i vrednost potencijalno uništenu određenim vrstama ekonomskih aktivnosti. Izostavljanje vrednosti stvorene radom u domaćinstvu predstavljalo je dugogodišnje pitanje i novi napori u istraživačkim naporima za stvaranje mernog okvira biće potrebni. Pored toga, kako se digitalna ekonomija širi, jaz između izmerene aktivnosti i stvarne ekonomske aktivnosti postaje sve širi. Štaviše, određene vrste finansijskih proizvoda, koji se njihovim uključivanjem u BDP prihvataju kao stvaranje vrednosti, samo premeštaju vrednost sa jednog mesta na drugo ili ponekad čak imaju efekat da je unište.\nDrugo, nije bitna samo ukupna veličina ekonomije već i raspodela dobiti i progresivni razvoj pristupa mogućnostima. S obzirom na to da je nejednakost dohotka izraženija nego ikad u mnogim zemljama, a tehnološki razvoj koji pokreće dalju polarizaciju, ukupni BDP ili proseci poput BDP-a po stanovniku postaju sve manje korisni kao pravi pokazatelji kvaliteta života pojedinaca. Nejednakost bogatstva je značajna dimenzija današnje dinamike nejednakosti i trebalo bi je sistematičnije pratiti.\nTreće, otpornost će biti potrebno bolje izmeriti i nadgledati kako bi se odmerilo pravo zdravstveno stanje privrede, uključujući odrednice produktivnosti, kao što su institucije, infrastruktura, ljudski kapital i ekosistemi za inovacije, koji su presudni za ukupnu snagu sistema. Dalje, kapitalne rezerve na koje se država može oslanjati u kriznim vremenima, uključujući finansijske, fizičke, prirodne i socijalne kapital će morati sistematski da se prati. Iako je posebno teško izmeriti prirodni i socijalni kapital, oni su presudni za socijalnu koheziju i ekološku održivost zemlje i ne treba ih potcenjivati. Nedavni akademski napori počinju da se bave izazovom merenja spajanjem izvora podataka iz javnog i privatnog sektora.\nJoš uvek ne znamo da li će se „tiraniji rasta BDP-a završiti“, ali različiti signali sugerišu da bi pandemija mogla ubrzati promene u mnogim našim dobro ukorenjenim društvenim normama. Ako kolektivno prepoznamo da, iznad određenog nivoa bogatstva definisanog BDP-om po stanovniku, sreća više zavisi od nematerijalnih faktora kao što su dostupna zdravstvena zaštita i robusna socijalna struktura, nego od materijalne potrošnje, a zatim vrednosti koje se razlikuju kao poštovanje životne sredine, kvalitet ishrana, empatija ili velikodušnost mogu da se uvećaju i progresivno dođu do karaktera novih društvenih normi.\nInovacije u proizvodnji, distribuciji i poslovnim modelima mogu stvoriti dobitak u efikasnosti i nove ili bolje proizvode koji stvaraju veću dodatu vrednost, što dovodi do novih radnih mesta i ekonomskog prosperiteta. Vlade tako imaju na raspolaganju alate za prelazak na inkluzivniji i održiviji prosperitet, kombinujući određivanje smera i podsticaja iz javnog sektora sa komercijalnim inovacionim kapacitetom kroz temeljno preispitivanje tržišta i njihove uloge u našoj ekonomiji i društvu. To zahteva drugačije i namerno ulaganje u gore navedena granična tržišta, područja u kojima bi tržišne snage mogle imati transformativni efekat na ekonomije i društva, ali gde još uvek nedostaju neki od neophodnih preduslova za funkcionisanje (na primer, tehnički kapaciteti za održivu proizvodnju proizvoda ili imovina na nivou još uvek nije dovoljna, standardi nisu dobro definisani ili pravni okviri još uvek nisu dobro razvijeni). Oblikovanje pravila i mehanizama ovih novih tržišta može imati transformacioni uticaj na ekonomiju. Ako vlade žele prelazak na novu i bolju vrstu rasta, one imaju priliku da deluju sada kako bi stvorile podsticaje za inovacije i kreativnost u gore navedenim oblastima.\nOdgovor fiskalne i monetarne politike na pandemiju bio je odlučan, masivan i brz.\nU sistemski važnim zemljama, centralne banke su odlučile gotovo odmah nakon početka epidemije da smanje kamatne stope, lansirajući velike programe kvantitativnog ublažavanja, (čitaj, štampanje novca), obavezujući se da će odštampati novac neophodan da bi troškovi državnog zaduživanja bili niski. Američki Fed se obavezao da će kupiti državne obveznice i agencijske hipoteke vrednosne papire, dok je Evropska centralna banka obećala da će kupiti bilo koji instrument koji će vlade izdati (potez koji je uspeo da smanji širenje troškova pozajmljivanja između slabijih i jačih članica evrozone).\nIstovremeno, većina vlada pokrenula je ambiciozne i neviđene odgovore na fiskalnu politiku. Hitne i ekspanzivne mere preduzete su vrlo rano tokom krize, sa tri specifična cilja: 1) boriti se protiv pandemije sa onoliko potrošnje koliko je potrebno da se što pre stavi pod kontrolu (kroz proizvodnju testova, rasta bolničkih kapaciteta, istraživanja u lekovima, vakcine itd.); 2) obezbediti hitna sredstva za domaćinstva i preduzeća na ivici bankrota i katastrofe; i 3) podržavanje agregatne tražnje kako bi ekonomija mogla da funkcioniše što je moguće bliže potencijalima.\nOve mere će dovesti do veoma velikih fiskalnih deficita, sa verovatno povećanim odnosom duga i BDP-a od 30% BDP-a u bogatim ekonomijama. Na globalnom nivou, ukupni podsticaj iz državne potrošnje verovatno će premašiti 20% globalnog BDP-a 2020. godine sa značajnim varijacijama u različitim zemljama, u rasponu od 33% u Nemačkoj do više od 12% u SAD-u.\nOvo proširenje fiskalnih mogućnosti ima dramatično različite implikacije u zavisnosti od toga da li je dotična zemlja napredna ili u razvoju. Zemlje sa visokim dohotkom imaju više fiskalnog prostora, jer bi se veći nivo duga trebao pokazati održivim i za sobom povući održiv nivo troškova blagostanja za buduće generacije iz dva razloga: 1) posvećenost centralnih banaka kupovini bilo koje količine obveznica potrebnih za održavanje niske kamatne stope; i 2) uverenje da će kamatne stope verovatno ostati niske u doglednoj budućnosti, jer će neizvesnost i dalje ometati privatne investicije i opravdaće visok nivo uštede iz predostrožnosti. Suprotno tome, situacija ne može biti oštrija u ekonomijama u razvoju. Većina njih nema fiskalni prostor potreban da reaguje na pandemijski šok; već pate od velikog odliva kapitala i pada cena roba, što znači da će njihov kurs biti zakucan ako odluče da pokrenu ekspanzionu fiskalnu politiku. U ovim okolnostima, pomoć u obliku grantova i oslobađanja od duga, a možda i potpuni moratorijum, biće ne samo potrebna, već će biti i kritična. To su programi bez presedana za situaciju bez presedana, nešto toliko novo da ga je ekonomista Carmen Reinhart nazvala „trenutkom koji treba za velike fiskalne i monetarne politike izvan okvira okvira“. Mere koje bi pre pandemije mogle biti nezamislive mogu postati standard širom sveta jer vlade pokušavaju da spreče da se ekonomska recesija pretvori u katastrofalnu depresiju. Sve češće će se pozivati vlade da se ponašaju kao „krajnji obveznik plaćanja“ kako bi sprečila ili zaustavila mnoštvo masovnih otpuštanja i uništavanja preduzeća izazvanih pandemijom.\nGotovo godinu dana nakon pisanja ove knjige svedoci smo ostvarenja najvećeg dela ovih pretpostavki. Kada se pogleda Bruto dodata vrednost samo zemalja članica EU, kao i njenih kandidata vidi se kvalitativno veliki pad ekonomije koji će veoma teško biti nadoknađen u narednim godinama jer se pored vraćanja na nultu stopu rasta pre pandemije ovde radi i o troškovima ‘’izgubljenog rasta’’\nBruto dodata vrednost po kvartalima u mil.eura/tekuće cene\nPrethodna VELIKI RESET (I)\nSledeća U PRIVREDNOJ KOMORI VOJVODINE O PROIZVODNјI SIRA: Lakše proizvesti, nego prodati


"Mladi blogeri - Čuvari kulture Srbije"\nUdruženje ,,Stubovi znanja“ u Gradskoj biblioteci organizovaće od 19 časova u „Digitalnom omladinskom centru“ aktivnosti u okviru projekta ,,Mladi blogeri – Čuvari kulture Srbije“. Projekat je počeo 9. jula i traje do 10. decembra i realizuje se zahvaljujući Ministarstvu omladine i sporta Republike Srbije.\nUčesnici će večeras u Digitalnom omladinskom centru prisustvovati predavanju na kojem će ih stručni saradnici projekta ,,Mladi blogeri – Čuvari kulture Srbije“ iz oblasti informatike, srpskog jezika i kulture upoznati sa verbalnim izražavanjem putem interneta.\nTeorija se mora kombinovati sa praksom kako bi posao bio uspešan. Da bi mladi, starosti između petnaest i trideset godina, uspešno naučili da pišu blogove o kulturnim znamenitostima, moraju o njima više da saznaju. Organizatori su zbog toga upriličili i izlete na kojima će mladi obići kulturne lepote Vojvodine i Srbije, kaže Ljiljana Maširević, u ime tima koji organizuje projekat ,,Mladi blogeri – Čuvari kulture Srbije.“\n„Organizovaćemo izlete na pet različitih mesta po Vojvodini i Srbiji kako bismo decu naučili da sa rancem na leđima i najviše 2.000 dinara mogu kvalitetno da provedu dan, a potom se vrate svojim kućama i napišu blog o tome“, objašnjava Maširevićeva i dodaje da će po okončanju projekta imati uspešne blogove o tome kako mladi vole da provode svoje slobodno vreme.\nNaša sagovornica dodaje da se tim projektom podstiče stvaralačka kreativnost mladih. Osim pisanja blogova, oni mogu da naprave i druge multimedijalne sadržaje o kulturnim znamenitostima Vojvodine i Srbije, objašnjava Maširevićeva.\n“Deca mogu da naprave kraći snimak uz predlog za muzičku podlogu ili se izraze na neki literarni način“, ističe Maširevićeva i dodaje da je cilj kvalitetno provedeno slobodno vreme uz usmerenje mladih ka kulturi i čitalačkim navikama, kao i da im se ponudi zabavan sadržaj kakav nemaju u školi.\nOna ističe da će najambiciozniji učesnici projekta moći da naprave film o kulturnim lepotama Vojvodine i Srbije, a zatim podseća da će maske na večerašnjem predavanju u Digitalnom omladinskom centru biti obavezne, te da će između učesnika biti napravljen razmak.\nSve informacije o projektu mogu se naći na fejsbuk stranici ,,Mladi blogeri – Čuvari kulture Srbije“, zaključuje Ljiljana Maširević, pozivajući mlade da se prijave i lepo provedu uz druženje sa svojim vršnjacima dok obilaze kulturne lepote naše zemlje.\nTags: Gradska biblioteka, kultura Srbije, Ljiljana Maširević, mladi blogeri, stubovi znanja


Geert Wilders ponovo pred sudom zbog podsticanja rasne mržnje - Klix.ba\nSvijet Geert Wilders ponovo pred sudom zbog podsticanja rasne mržnje\nGeert Wilders ponovo pred sudom zbog podsticanja rasne mržnje\n18.12.2014. u 12:39\nHolandija diskriminacija Geert Wilders\nHolandski političar i lider ekstremno desničarske Partije za slobodu Geert Wilders naći će se ponovo pred sudom zbog podstrekavanja rasne mržnje jer je u martu na jednom skupu izjavio da će osigurati da u Holandiji bude "manje Marokanaca", objavilo je danas tužilaštvo.\nKako je saopćeno, javno tužilaštvo u Haagu će pokrenuti postupak protiv Wildersa zbog vrijeđanja grupe ljudi na rasnoj osnovi i podsticanja diskriminacije i mržnje.\n"Političari mogu daleko da odu u svojim izjavama i to je dio slobode izražavanja, ali ta sloboda je ograničena zabranom diskriminacije", navelo je tužilaštvo, dodajući da zasad nije određen dan za suđenje.\nSlučaj se zasniva na komentarima koje je Wilders iznio na mitingu 19. marta poslije lokalnih izbora.\nTada je upitao pristalice da li žele "manje ili više Marokanaca u svom gradu i Holandiji. Okupljeni su počeli da uzvikuju: "Manje! Manje!", na šta je Wilders odgovorio da će "to biti organizirano".\nZbog te izjave podneseno je 6.400 pritužbi građana širom Holandije, a kritike su stigle i iz redova njegove Partije za slobodu, prenijela je agencija AFP.\nWilders je poznat po zapaljivoj antiislamskoj retorici - uporedio je Kuran s Hitlerovim djelom "Majn kampf', a islam je nazvao "fašističkom religijom".\nU junu 2011. godine Wilders je oslobođen optužbi za govor mržnje i diskriminaciju koje su protiv njega podignute zbog antiislamskih izjava.\nSud je ocijenio da su Wildersove izjave bile prihvatljive u kontekstu javne debate, prenosi Tanjug.\nWilders je tada na sudu tvrdio da je "branio karakter, identitet, kulturu i slobodu Holandije" od islama i da je bio dužan da govori.\nBijela kuća 103\nprije 3h 54m 68\nUslovna kazna 41\nprije 4h 23m 21\nNakon sudara s autom 611\nprije 4h 25m 70\nprije 5h 43\nSretan završetak 90\nprije 5h 10m 23


Izvor: Radio Televizija Vojvodine, 16.Jun.2020, 10:53\nPrvi potpredsednik Vlade i ministar spoljnih poslova Ivica Dačić razgovarao je telefonom sa ministrom inostranih poslova Belorusije Vladimirom Makejem, a dvojica sagovornika izrazili su zadovoljstvo stepenom bilateralne saradnje, o čemu svedoči i redovan dijalog na visokom i najvišem nivou.\nDačić je pozvao svog beloruskog kolegu u posetu Srbiji, u cilju detaljnijih razgovora o mogućnostima za unapređenje odnosa, pre svega u oblasti ekonomije.\nTokom razgovora, >> Pročitaj celu vest na sajtu Radio Televizija Vojvodine << navodi se u saopštenju Ministarstva inostranih poslova, bilo je reči o aktuelnoj epidemiološkoj situaciji izazvanoj pandemijom zarazne bolesti kovid-19.\nMakej je informisao o situaciji u Belorusiji i merama koje se preduzimaju u cilju obuzdavanja epidemije, ocenivši da se epidemiološka situacija popravlja.\nDačić je obavestio sagovornika da su, usled poboljšanja situacije sa širenjem virusa, u Srbiji ukinute neke od mera uvedenih u proteklom periodu i izrazio nadu da će Belorusija uspešno savladati sve izazove u borbi protiv korona virusa.\nDačić je izrazio zadovoljstvo što će Makej i u novoj Vladi Republike Belorusije obavljati funkciju ministra inostranih poslova.\nRTS: Dačić i Čen Bo o epidemiji i saradnji dve zemlje\nNoviMagazin.rs: Dačić na međunarodnoj konferenciji o suzbijanju kovid-19 solidarnošću\nBeta Video: Sastanak Dačića sa Čen Bo\nRTS: Dačić sa turskim ambasadorom, srpski državljani slobodno mogu u Tursku


SELO VESELO - NA KRAJU SVETA\nčetvrtak, 07 novembar 2019 15:11\nponedeljak, 23 septembar 2019 02:00\nKanal života 1. epizoda\nnedelja, 25 avgust 2019 02:00\nBlace, 25. Avgusta. 2019 - Saradnja Opštine Blace i Istočnog Sarajeva, započeta 2017.godine, krunisana je potpisivanjem Povelje o bratimljenju. Pre dve godine kada je delegacija Istočnog Sarajeva boravila u Blacu potpisan je Memorandum o razumevanju. Milan Ćurčić predsednik Opštine Blace i Ljubiša Ćosić, načelnik Opštine Istočno Sarajevo, naglasili su da obe opštine nastavljaju uspešnu prijateljsku i privrednu saradnju.\nPrvi put, u okviru manifestacije „Dani šljive“, održano je državno prvenstvo pilota ultralakih vazduhoplova. Organizatoti su bili Aero klub Blace i Udruženje ekstremnih sportova „Toplica“ Prokuplje, uz veliku podršku Aero kluba Ćuprija. Aero miting i takmičenje održano je na aerodromu u Lazarevcu kod Blaca. Organizatori se nadaju da će miting posati tradicionalan.\nBrojni posetioci tokom dana imali su prilike da uživaju u programu koji su priredili mališani predškolske ustanove „Naša radost“, dramske sekcije OŠ „Stojan Novaković“ i ritmičke sekcije te škole.\nPosetioci su takodje imali priliku da degustiraju tradicionalna jela i pića u Ulici šljiva, a uveče da se opuste na koncertu jednog od najpopularnijih muzičara Željka Joksimovića.\nponedeljak, 03 septembar 2018 02:00\nBlačke žene proizvode rakiju\nseosk turizam u Blacu\nMinistar Djordjević otvorio Dane šljiva u Blaci\nIvana kao Šaban\nDžez muzika u Djavoljoj Varoši\nKulturno leto 2016 - Čače i Djavo


NUNS i NDNV: Incident na RTS-u posledica gušenja medijskih sloboda - Far\nNezavisno udruženje novinara Srbije (NUNS) i Nezavisno društvo novinara Vojvodine (NDNV) ocenili su danas da incidenti u zgradi Radio-televizije Srbije predstavljaju posledicu “višegodišnjeg širenja govora mržnje, gušenja medijskih sloboda i stvaranja atmosfere linča u društvu, za koje je najodgovorniji aktuelni režim na čelu sa vladajućom Srpskom naprednom strankom”.\nNUNS i NDNV su, kako se navodi u saopštenju tih udruženja, pozvali institucije da ovaj dogadjaj najozbiljnije shvate i da konačno uspostave vladavinu prava i poštovanje zakona.\nKako navode, društvo je na ivici tenzija koje bi, ukoliko eskaliraju, mogle da imaju “nesagledive posledice”.\n“Upozoravali smo javne medijske servise da prestanu sa potčinjavanjem novinarske profesije moćnicima na vlasti i kršenjem zakona koji ih obavezuju na profesionalno, objektivno i nezavisno izveštavanje u skladu sa javnim interesom”, piše u saopštenju.\nUdruženja smatraju da nasilni upadi u javni medijski servis nisu primereni demokratskim i civilizovanim društvima i pozivaju institucije da postupaju u skladu sa zakonom umesto što primenjuju nasilje nad gradjanima koji protestuju zbog gušenja prava.\n“Smatramo ciničnim nastup generalnog direktora RTS-a Dragana Bujoševića, koji se mesecima oglušavao o zahteve gradjana, upodobljavajuću uredjivačku politiku ove medijske kuće sa interesima vlasti”, navodi se u saopštenju NUNS-a I NDNV-a.\nIzvor: Beta (NUNS/NDNV)\nNUNS i NDNV: Imenovanje Gajovića samo nastavak štetnog kadrovanja vlasti Medijska koalicija: Zahtevi novinarskih i medijskih udruženja još uvek aktuelni! Zašto Vlada ćuti? Nedim Sejdinović: Neprihvatljivo da Medijska strategija bude usvojena bez široke javne rasprave NUNS: Pritisci, napadi i loš položaj novinara\nJedan pacijent preminuo i još 65 osoba zaraženo koronaviru...\nDanas u Srbiji još hladnije


Predrag Danilović u sredu u 12 na FSFV u Nišu\nYou are here: Home Ostali sportovi Društvo Predrag Danilović u sredu u 12 na FSFV u Nišu\nutorak, 30 maj 2017 20:43\nU amfiteatru FSFV u Nišu,u sredu 31.maja u 12:00 sati, kraj akademske godine i upis novih brucoša obeležiće se gostovanjem predsednika KS Srbije Predraga Danilovića, koji će govoriti ne samo studentima ovog uglednog fakulteta već i košarkaškim radnicima i stručnjacima u Jugoistočnoj Srbiji.\nNeizbežna tema svakako je aktuelni trenutak srpske košarke, predsednik Danilović ima šta da kaže i o programima srpskih reprezentativnih selekcija u tekućoj godini. Organizatori posete prvog funkcionera košarkaške federacije očekuju da čuju zanimljiva pitanja i pokaže interesovanje za trendove u svetskoj košarci, gde srpski košarkaši i stručnjaci beleže u tekućoj godini izvanredne rezultate. Nažalost ne i sa srpskim klubovima.\n-Prvi put će gostovanje aktuelnog predsednika KS Srbije biti zapisano u značajnije datume u istoriji fakulteta. Ovom posetom nastavljamo praksu gostovanja najuglednijih i najuticajnijih sportskih ličnosti u amfiteatru FSFV. Ta poseta predstavlja lepu priliku da legendarni košarkaški internacionalac prenese lična iskustva iz bogate karijere, da se čuju informacije i o aktuelnom trenutku međunarodne košarke. Sigurno je da će visokog funkcionera srpskog sporta i kompetentnog sagovornika dočekati zanimljiva pitanja, sa odgovorima koji mogu da koriste košarkaškoj praksi. I da je obogate - prodekan za nauku i međunarodnu saradnju dr. Miodrag Kocić podseća kako je poziv upućen ne samo akademskoj zajednici u Nišu već i stručnjacima i košarkaškim poslenicima u Jugoistočnoj Srbiji.\nSusret niških akademaca i košarkaških radnika iz ovog dela Srbije,sa predsednikom KSS Predragpm Danilovićem zakazan je za sredu tačno u podne, u amfiteatru FSFV u Nišu.\nIzabrani najbolji sportisti Vlasotinca\nAleksandra Milenković, najbolji strelac ŽRK Vlasotince i Nikola Đorđević, član Omladinskog rukometnog kluba Vlasotince najbolji su sportisti Vlasotinca u godini na izmaku. Za najboljeg sportskog radnika proglašen je Slobodan Rakić, predsednik Šahovskog kluba Vlasotince, koji je za kratko vreme preporodio klub i formirao školu šaha koja je dala pionirske prvake u svojim uzrastima. Za najboljeg trenera proglašen je Miloš Mitov, trener Atletskog kluba Vlasotince. Najbolji klub tokom 2017. godine bio je Bokserski klub Arena, koji je postigao izuzetne rezultate i dao takmičare u reprezentativnim selekcijama . Za razvoj omladinskog sporta priznanje je dobio Žarko Kostić, predsednik FK Jedinstvo Šišava, za formiranje škole fudbala i uključivanje u Ciciban ligu. Nagrađene su mlade nade vlasotinačkog sporta i brojni pojedinci koji su doprineli da sport u Vlasotincu ima zapažene rezultate. -Naši sportisti postigli su zapažene rezulate u prethodnoj godini, naravno, uz podršku koju nam pruža lokalna samouprava, a ove godine ona nije izostala. Što se tiče budžeta za narednu godinu smatram da do sada nikada nije bio veći i iznosi oko 50 miliona dinara. Svaki uloženi dinar u sport vrati se višestruko – rekao je predsednik Sportskog saveza opštine Vlasotince Milan Jović. Obaveza lokalne samouprave je da u narednom periodu stvara neophodnu infrastrukturu…\nSAVREMENI HEROJI Izabrani najbolji sportisti Lebana\nSportski savez opštine Lebane proglasio je najbolje sportiste, sportske radnike i klubove u 2017. godini. U ime Sportskog Saveza opštine Lebane plakete i zahvalnice nagrađenima podelio je sekretar Miroslav Stošić. Upravni odbor je doneo Odluku da najbolji sportista u 2017. godini bude Dimitrije Ivković, košarkaš KK „Radan“ Lebane, najbolja sportistkinja je Natalija Stanković, rukometašica RK „Radan“ Lebane, najbolji trener u 2017. Godini je Zoran Stanković trener RK „ Radan“. Za najbolji sportski kolektiv proglašena je ženska ekipa RK „Radan“ Lebane, najbolji sportski radnik je Nebojša Stojanović –FK „Jedinstvo“ Bošnjace i najbolja sportska nada u 2017.godini je Dara Smiljković, član mačevalačkog kluba „Feniks“ Lebane. "Stavovi izneti u podržanom medijskom projektu nužno ne izražavaju stavove organa koji je dodelio sredstva".\nSeminar "Fizičko vežbanje dece sa oštećenjem vida" održan na FSFV u Nišu\nAsocijacija adaptivnog plivanja Srbije-ADAPTS uz pomoć Fakulteta sporta i fizičkog vaspitanja Univerziteta u Nišu-FSFV, i GO Pantelej Niš, u saradnji sa Savezom slepih Srbije, Nacionalnim sportskim savezom slepih i slabovidih, Paraolimpijskim komitetom Srbije, Plivačkim savezom Srbije i Srpskim plivačkim savezom za osobe sa invaliditetom, po šesti put je organizovala seminar iz adaptivnog plivanja i adaptivnog fizičkog vežbanja uopšte.


Nacionalne vesti - Ponedeljak 19.08.2019 - 12:54\nVašington, Priština -- Zemlje Zapadnog Balkana, posebno kosovska teritorija, najviše je pogođena brojem povratnika sa ratišta u Siriji i Iraku.\n"Povratici ugrožavaju bezbednost na zapadnom Balkanu" FOTO: Depositphotos\n"Povratak stranih boraca iz terorističkih organizacija poput 'Islamske države' i Al Kaide utiče na bezbednost na Zapadnom Balkanu", kaže Štuni, koji je stručnjak za spoljnu politiku i bezbednost.\n"Kosovo ima negde oko 250 povratnika. Cela evropska zajednica ima 1.500. Verujem da brojevi govore sami za sebe", kaže Štuni, prenela je RTK, na albanskom jeziku.\n"Problem na Balkanu ne treba posmatrati izolovano i Evropska unija bi tu pomoć trebalo da shvati, ne kao pomoć Balkanu, već kao pomoć za povećanje nivoa bezbednosti u Evropi", naveo ne Štuni.\n"Nije isključeno da je postojala finansijska iskušenja za njihov odlazak na ratišta, ali to nisu plaćenici. Govorimo o ljudima koji veruju u ideologiju i spremni su da daju svoj život i žrtvuju se za tu ideologiju…”, rekao je Štuni i ističe da je borba protiv ideologije veoma teška.


Početak/Društvo/Potpisani ugovori sa Ministarstvom za dva projekta\nDušan Vasković 23. aprila 2019.\nPredsednik Saša Jovanović prilikom potpisivanja ugovora u Minustarstvu\nPredsednik opštine Merošina, Saša Jovanović, potpisao je dva ugovora o dodeli sredstava sa Ministarstvom državne uprave i lokalne samouprave. Sredstva su odobrena za projekat prve faze rekonstrukcije zgrade Narodne biblioteke u Merošini u iznosu od 12 miliona dinara i projekat “Preventivnog delovanja na smanjenju rizika od klimatskih promena i zaštite imovine” vrednosti 4 miliona dinara.\nOpština Merošina jedna je od retkih koja je uspela da dobije sredstva za dva projekta, ukupne vrednosti 16 miliona dinara.\n„Sredstava koja smo dobili od Ministarstva su namenska i moraju biti utrošena do kraja 2019. godine. Sa realizacijom počinjemo odmah nakon završetka tendera. Prva faza rekonstrukcije zgrade Narodne biblioteke se odnosi na rekonstrukciju krova i za to je ovim projektom obezbeđeno 12 miliona dinara, a zatim ako finansije dozvole i uređenje sale, kad kažem uređenje pre svega mislim na grejanje“-kaže Jovanović.\nOvo je, po njegovim rečima, tek početak rekonstrukcije, on očekuje da u narednom periodu, takođe uz pomoć ministarstva, budu odobrena sredstva za kompletnu rekonstrukciju sale Narodne biblioteke, kako unutrašnju tako i spoljašnju.\nPored projekta za Narodnu biblioteku odobrena su sredstva za projekat „Preventivno delovanje na smanjenju rizika od klimatskih promena , elementarnih i drugih nepogoda u cilju zaštite imovine i imovinskih interesa opštine Merošina“, čiji je cilj pružanje finansijske pomoći jedinicama lokalne samouprave za realizaciju projekata koji doprinose preventivnom delovanju na smanjenju rizika od klimatskih promena, kao i elementarnih i drugih nepogoda.\nOvo su nakon ugovora o sufinansiranju mera populacione politike, drugi i treći ugovori potpisni sa Republikom u kratkom roku i potvrda da se uz predani rad i zalaganje može doći do rezultata, odnosno sredstava iz državnog budžeta.\nMinistarstvo Saša Jovanović predsednik sredstva ugovor


Neverovatni brojevi: potraga za parkingom staje milijarde evra! - Smedia\nNeverovatni brojevi: potraga za parkingom staje milijarde evra!\nU ovoj zemlji se, naime, godišnje potroši oko 45 milijardi evra koje je direktno vezano za traženje parking mesta! Ovo su rezultati analize kompanije Inriks, u kojoj su kalkulisani troškovi izgubljenog vremena, potrošnje goriva, ekisije štetnih gasova…\nIstraživanja kažu da Nemac godišnje u potrazi za parkingom izgubi 41 čas, a najgora situacija je u Franfurtu: 65 časova godišnje, ili 10 minuta svakog dana. Godišnje, na plaćanje parkinga kojeg vremenski ne iskoristi, svaki vozač "baci" gotovo 100 evra… Nemci ukupno potroše godišnje oko tri milijarde litara goriva...


Republika / Život iznad svega: Američka krv u srpskim venama\nŽivot iznad svega: Američka krv u srpskim venama\nsreda, 7. 8. 2019.| 11:16\nAmbasador SAD u Srbiji Kajl Skot i predstavnici te ambasade donirali su danas krv u Institutu za transfuziju krvi Srbije.\nPolitički savetnik u ambasadi Denis Ibisbegović je okačio na svoj instagram profil fotografije iz Zavoda i svojim primerom pozvao građane da se odvaže na ovaj korak.\nZahvaljujući donorima preživelo 27 ljudi\nSkot, kome je ovo šesti put da je u Srbiji donirao krv, rekao je novinarima da se sa saradanicima odazvao apelu Instituta, budući da su tokom leta smanjene rezerve krvi.\n- Naša Ambasada obično organizuje kampanju dobrovoljnog davanja krvi 11. septembra u znak sećanja na sve žrtve terorističkog napada na SAD koji se dogodio tog dana 2001. godine, ali kada smo čuli apel Instituta, odlučili smo da i danas damo krv - rekao je Skot.\nKajl Skot (levo), Denis Ibisbegović (u sredini)\nOn je sve građane Srbije pozvao da se odazovu apelu i daju krv, jer, kako je rekao, to ne boli, ali može nekome da spasi život.\nSkot je naveo je da je dobrovoljno davanje krvi u njegovoj porodici tradicija i dodao da mu je ovo već šesti put da je u Srbiji dobrovoljno dao krv, a da je to, kaže, tokom života učinio više od 20 puta.\nOsim što su odgovorili na apel Insituta i dobroboljno dali krv, ambasada SAD pozvala je i druge ambasade da to učine, a kako je rečeno, odazvali su se službenici ambasade Izraela, Italije, Nemačke, Slovenije, Misije OEBS-a...\nSrbija Beograd SAD Društvo Davanje krvi Američka ambasada Kajl Skot Zavod za transfuziju krvi Denis Ibisbegović